
 SKYRIUS
REGIONO PLĖTROS PLANO TERITORINĖ APRĖPTIS IR
REGIONO ESAMOS SITUACIJOS ANALIZĖ

Regiono plėtros plano teritorinė aprėptis	
	(1 pastaba)	Marijampolės regionas priskiriamas Vidurio ir vakarų Lietuvos regionui. Regiono centras – Marijampolės miestas. Marijampolės regioną sudaro penkios savivaldybės – Kalvarijos, Kazlų Rūdos, Marijampolės, Šakių rajono ir Vilkaviškio rajono.	Marijampolės regionas – pasienio regionas, šalies pietvakariuose ribojasi su Rusijos Federacijos Kaliningrado sritimi ir Lenkijos Respublika, o Lietuvoje – su Kauno, Alytaus ir Tauragės apskritimis. 	Marijampolės regiono plotas sudaro 6,8 proc. visos šalies ploto ir yra 4 466 km2. Apskrityje yra devyni miestai – Marijampolė, Vilkaviškis, Kazlų Rūda, Šakiai, Kybartai, Kalvarija, Gelgaudiškis, Kudirkos Naumiestis ir Virbalis.	Marijampolės regiono plėtros planas skirtas Kalvarijos, Kazlų Rūdos, Marijampolės, Šakių rajono ir Vilkaviškio rajono savivaldybių plėtrai.
MARIJAMPOLĖS REGIONO ESAMOS SITUACIJOS ANALIZĖ
Regiono problemos ir jų giluminės priežastys, sąsajos su Regionų plėtros programoje (toliau – RPP) nustatytomis pagrindinėmis regioninės plėtros problemomis		1 PROBLEMA. DIDELĖ SOCIALINĖ ATSKIRTIS IR AUKŠTAS SKURDO RIZIKOS LYGIS	Marijampolės regione 2022 m. gyveno 136 429 gyventojai ir tai 22,5 proc. mažiau, nei 2010 m. Tai vienas didžiausių mažėjimų šalyje. Ilgą laiką šalyje vyravus gyventojų skaičiaus mažėjimo tendencijoms, pamažu demografinė situacija, ypač didžiųjų miestų regionuose, gerėja. Marijampolės regionas, buvo vienas iš tų šalies regionų, kuriuose natūrali gyventojų kaita, tarptautinė bei vidinė migracija ilgiausiai buvo neigiama, kas rodo menką regiono patrauklumą gyventi.	Gyventojų skaičiaus tendencijos keitėsi 2020–2021 metais, kai vidinė migracija Vilniaus regione mažėjo, tarptautinė migracija tapo teigiama visuose šalies regionuose (tame tarpe Marijampolės), tačiau natūrali gyventojų kaita dėl pandemijos ir išaugusio mirčių skaičiaus padidėjo daugiau nei 2 kartus (2019 m. Marijampolės regione – 845 asmenys, o  2021 m. – 1 641 asmenys).	Gyventojų skaičiaus kitimo tendencijos rodo, kad Lietuvoje didesniais tempais gyventojų mažėja kaimiškosiose teritorijose, o Marijampolės regionas yra antras pagal kaimo gyventojų dalį (2022 m. pradžioje kaimo gyventojai Marijampolės regione sudarė 49,4 proc., kai šalyje – 31,8 proc.). Tai rodo didelę regiono gyventojų teritorinę sklaidą, didesnę socialinės atskirties bei skurdo riziką ir iššūkius užtikrinant viešųjų paslaugų prieinamumą ir kokybę. Marijampolės regione 2021 m. 33,2 proc. gyventojų gyveno skurdo rizikoje ar socialinėje atskirtyje.	Regiono gyventojų skaičiaus pagal amžiaus grupes analizė atskleidžia, kad Marijampolės regione sparčiau nei šalies vidurkis mažėja ikimokyklinio ir mokyklinio amžiaus vaikų dalis, yra palyginti mažai darbingo amžiaus gyventojų. Dėl gyventojų senėjimo bei didelės socialinės atskirties auga socialinių paslaugų ir jų įvairovės poreikis, nepakankamos sąlygos riboto judumo ir pažeidžiamų žmonių grupių integracijai į visuomenę. Regione kasmet daugėja gyventojų skaičius globos įstaigose seniems žmonėms, taip pat didėja vietų skaičius šiose įstaigose. Gyventojų senėjimo tendencijos lemia socialinių paslaugų poreikį. Remiantis tyrimo „Socialinių paslaugų teikimas ir jų atitiktis gyventojų poreikiams savivaldybėse” ataskaitos duomenimis (2 pastaba), vertinant pagal paslaugų prieinamumo kriterijų socialinės globos paslaugų poreikių savivaldybėse patenkinimas nėra pilnai užtikrinamas. Dėl ribotų savivaldybių finansinių išteklių pagal galimybes jie pirmiausiai nukreipiami tenkinti asmenų su sunkia negalia, senyvo amžiaus asmenų poreikius. Ataskaitoje taip pat nurodoma, kad vaikų su negalia bei socialinę riziką patiriančių suaugusių asmenų (benamių, bedarbių, priklausomybes turinčių asmenų, nusikaltimų aukų, iš laisvės atėmimo vietų sugrįžusių asmenų, prekybos žmonėmis aukų ir kt.) poreikių tenkinimas teikiant šioms asmenų grupėms socialinės priežiūros ir socialinės globos paslaugas vertinamas prasčiau, todėl šių paslaugų teikimui reikėtų skirti daugiau dėmesio; apgyvendinimo savarankiško gyvenimo namuose paslaugų poreikiai savivaldybėse dažniau lieka nepatenkinti lyginant su kitomis socialinėmis paslaugomis. Taigi, galima teigti, kad socialinės paslaugos regione neatitinka poreikio, sąlygojamo demografinės ir socialinės situacijos. 	Aukšti sergamumo rodikliai Marijampolės regione (prevencinėmis priemonėmis išvengiamas mirtingumas Marijampolės regione 2020 m. didesnis nei šalies vidurkis), taip pat ir išvengiamomis ligomis, rodo nepakankamą gyventojų sveikatos raštingumą bei nepakankamą sveikatos priežiūros paslaugų prieinamumą ir kokybę.	Regione ikimokyklinio ugdymo įstaigas lankančių vaikų dalis yra viena mažiausių šalyje, o bendrojo ugdymo mokyklas baigiančių abiturientų valstybinių brandos egzaminų rezultatai nesiekia šalies vidurkio, 2021 m. pagal neformaliajame ugdyme dalyvaujančių mokinių dalį 3,2 proc. punkto atsiliekama nuo šalies vidurkio. Marijampolės regione mažesnė dalis aukštos kvalifikacijos (metodininkai ir ekspertai) mokytojų, palyginus su šalies vidurkiu. Vidutinis mokytojų amžius viršija 50 metų, kas leidžia teigti, jog artimiausiu metu bus susiduriama su mokytojų trūkumu regione. Švietimo paslaugų srityje nepakankama ir pasenusi materialinė bazė bei žmogiškųjų išteklių švietime trūkumas turi įtakos prastai švietimo paslaugų kokybei ir jų prieinamumui. 	Siekiant mažinti aukščiau išvardintų veiksnių (išvykimo iš regiono į didžiuosius miestus ar užsienį, daugėjančio vyresnio amžiaus asmenų, augančių sveikatos priežiūros paslaugų dėl ilgėjančios gyvenimo trukmės ir didėjančios atskirties gyventojų išsilavinime) keliamas grėsmes regiono plėtrai, svarbu užtikrinti bei gerinti regione teikiamų viešųjų paslaugų kokybę. Tai pagrindžia Lietuvos Respublikos teritorijos bendrojo plano (toliau – Bendrasis planas) (3 pastaba) nuostatos, kad pačios būtiniausios ir dažnai naudojamos viešosios paslaugos turi būti teikiamos visų lygmenų urbanistiniuose centruose, o santykinai reto ir santykinai vidutinio poreikio naudojimo paslaugos teikiamos aukštesnio lygmens urbanistiniuose centruose (metropoliniuose ir regioniniuose) (4 pastaba).		Nustatytos 1-osios problemos „Didelė socialinė atskirtis ir aukštas skurdo rizikos lygis“ priežastys:	1 priežastis: Socialinės paslaugos neatitinka poreikio, sąlygojamo demografinės ir socialinės situacijos;	2 priežastis: Nepakankamos sąlygos sveikatinimuisi ir prasta sveikatos priežiūros paslaugų kokybė;	3 priežastis: Nepakankama švietimo paslaugų kokybė ir prieinamumas.			1 priežastis: Socialinės paslaugos neatitinka poreikio, sąlygojamo demografinės ir socialinės situacijos	Marijampolės regione per paskutinius 10 metų didžiausias gyventojų skaičiaus didėjimas fiksuotas 55-69 m. amžiaus grupėje. 	Iki pandemijos vidutinė tikėtina gyvenimo trukmė tiek šalyje, tiek Marijampolės regione ilgėjo, tačiau situacija 2021 m. grįžo į 2010 m. buvusį lygį: šalyje 2010 m. vidutinė tikėtina gyvenimo trukmė buvo 73,1 metai, 2019 m. – 76,4 metai, 2021 m. – 74,28 metai, Marijampolės regione 2010 m. vidutinė tikėtina gyvenimo trukmė buvo 73 metai, 2019 m. – 76,3 metai, 2021 m. – 73 metai. Vidutinė tikėtina sveiko gyvenimo trukmė ir iki pandemijos mažėjo, o pandemija šį rodiklį dar labiau pablogino: šalyje 2010 m. vyrų vidutinė tikėtina sveiko gyvenimo trukmė – 57,4 metai, moterų – 62,3 metai; 2019 m. vyrų – 56 metai, moterų – 59,1 metai; 2020 m. – vyrų 55,1 metai, moterų 58,7 metai. Didelė pagyvenusių asmenų dalis ir trumpėjanti sveiko gyvenimo trukmė rodo augsiantį slaugos ir panašių paslaugų senyvo amžiaus asmenims poreikį bei būtinybę užtikrinti jų teikimą namuose. 	Didėjantį socialinių paslaugų poreikį rodo ne tik demografiniai, bet ir pajamų bei skurdo rodikliai. Vienas ryškiausiai situaciją atspindinčių rodiklių – skurdo ar socialinėje atskirtyje gyvenančių asmenų dalis. Tokie asmenys regione sudaro trečdalį gyventojų (2021 m. šalyje – 24,5 proc., Marijampolės regione – 33,2 proc., tai antras prasčiausias rodiklis šalyje). 	Mažos Marijampolės regiono gyventojų pajamos (darbo užmokestis (bruto) Marijampolės regione antras mažiausių šalyje ir 2021 m. sudarė 1 272,1 euro) ir didesnis už šalies vidurkį socialinės rizikos šeimų (2018 m. šalyje vidutiniškai 1 tūkst. gyventojų tenka 3,3 socialinės rizikos šeimų, Marijampolės regione – 3,9 socialinės rizikos šeimų) bei socialinių pašalpų gavėjų skaičius (2021 m. šalyje 1 tūkst. gyventojų vidutiniškai teko 24 socialinės pašalpos gavėjai, Marijampolės regione – 32 socialinės pašalpos gavėjai) paaiškina didesnį socialinio būsto poreikį. Socialinio būsto laukiančiųjų dalis nuo gyventojų skaičiaus Marijampolės regione aukštesnė nei šalies vidurkis (2021 m. gruodžio 31 d. duomenimis Kazlų Rūdos savivaldybėje laukiantieji sudarė 1 proc., Kalvarijos – 0,9 proc., Marijampolės ir Vilkaviškio rajono – 0,8 proc., Šakių rajono – 0,5 proc. visų gyventojų, kuomet šalyje laukiantieji socialinio būsto sudarė 0,7 proc. visų gyventojų). Dalis laukiančiųjų socialinio būsto – neįgalieji, šeimos, kuriose auga trys ir daugiau vaikų, šių grupių asmenys sudaro apie trečdalį visų laukiančių socialinio būsto (didžiausias šios grupės asmenų nepatenkintas socialinio būsto poreikis yra Kazlų Rūdos savivaldybėje – aprūpinta tik 17,9 proc., kai šalyje 25,9 proc.).	Marijampolės regione ypač didelė dalis gyventojų gyvena kaimo vietovėse (2022 m. pradžioje šalyje 68,2 proc. gyventojų gyvena mieste, Marijampolės regione – 50,6 proc., didžiausia kaimo gyventojų dalis Šakių rajono – 68,6 proc., Kalvarijos – 60 proc. ir Vilkaviškio rajono – 56,7 proc. savivaldybėse). Regione didelė teritorinė sklaida, kadangi mažas gyventojų tankis (2022 m. pradžioje šalyje – 43 gyventojai km2, Marijampolės regione – 30,5 gyventojai km2, mažiausias tankis Šakių rajono (18,1 gyventojai km2), Kazlų Rūdos (19,8 gyventojai km2), Kalvarijos (22,5 gyventojai km2) ir Vilkaviškio rajono (27,7 gyventojai km2) savivaldybėse, Marijampolės savivaldybėje, palyginti, gyventojų tankumas didelis (71,9 gyventojai km2). Visi šie duomenys rodo, kad susiduriama su socialinių (taip pat ir kitų) paslaugų prieinamumo ir pasiekiamumo problema, taip pat bendruomeninių (arčiau žmogaus) paslaugų teikimo būtinybe. 	Aukšti Marijampolės regiono gyventojų sergamumo ir sumažėjusio darbingumo rodikliai (apžvelgta plačiau po 2 priežastimi „Nepakankamos sąlygos sveikatinimuisi ir prasta sveikatos priežiūros paslaugų kokybė“) rodo, kad socialinių paslaugų poreikis susijęs su regiono gyventojų sveikatos ir neįgalumo rodikliais. Šalyje palyginus 2021 m. ir 2019 m. duomenis, tam tikromis ligomis sergančių suaugusių (18 metų ir vyresnių) asmenų skaičius, tenkantis 1 tūkst. gyventojų augo beveik visose ligų grupėse (didžiausias susirgusiųjų skaičiaus augimas pneumonijų, medžiagų apykaitos, hipertenzinių ligų, psichikos ir elgesio sutrikimų, astmos ligų grupėse), tikėtina, Covid pandemijos pasekmė. Senėjant visuomenei ryškėja ilgalaikės priežiūros paslaugų poreikis, daugėja psichikos ir elgesio sutrikimų turinčių asmenų, o tai rodo augantį socialinių paslaugų asmenims su intelekto ir/ar psichikos negalia poreikį (2015 m. šalyje 1 tūkst. gyventojų teko 72,5 šiais sutrikimais sergančių asmenų, 2021 m. – 124,5 asmenys). 		2 priežastis. Nepakankamos sąlygos sveikatinimuisi ir prasta sveikatos priežiūros paslaugų kokybė 	2010–2020 m. laikotarpiu užregistruojamų susirgimų skaičius tiek šalyje, tiek Marijampolės regione kasmet augo. Marijampolės regione iki 2015 m. susirgimų skaičius, tenkantis 1 tūkst. gyventojų, buvo mažesnis nei šalies vidurkis, tačiau nuo 2016 m. šis rodiklis išaugo. 2020 m. Marijampolės regione užregistruotų susirgimų skaičius 1 tūkst. gyventojų (3 036 atvejai) viršijo šalies vidurkį (2 749 atvejai) (aukštesnis buvo tik Panevėžio ir Alytaus regionuose). Tai gali būti susiję su gyventojų senėjimo rodikliais, prastėjančia gyventojų sveikata ir (arba) gerėjančiais diagnostiniais pajėgumais. 	2020 m. dėl pandemijos ir įvestų apribojimų sveikatos srityje fiksuotų susirgimų skaičiui sumažėjus, 2021 m. fiksuotas sergančių asmenų skaičiaus augimas – tam tikromis ligomis sergančių suaugusių (18 metų ir vyresnių) asmenų skaičius, tenkantis 1 tūkst. gyventojų augo beveik visose ligų grupėse (susirgusiųjų skaičiaus augimas apie 30 proc. fiksuotas pneumonijų, medžiagų apykaitos, hipertenzinių ligų, psichikos ir elgesio sutrikimų, astmos ligų grupėse). 	Vertinant stacionaro ligonių skaičių, tenkantį 1 tūkst. gyventojų 2009–2019 m. laikotarpiu, šio rodiklio reikšmė daugelyje regionų didėjo. Visose Marijampolės regiono savivaldybėse stacionaro ligonių skaičius, tenkantis 1 tūkst. gyventojų 2009–2019 metų laikotarpiu taip pat didėjo. Sparčiausias ligonių rodiklio augimas stebimas Kazlų Rūdos savivaldybėje (27 proc.) ir Vilkaviškio rajono savivaldybėje (19 proc.). 2020 m. pasikeitus situacijai dėl Covid pandemijos ir įvestų ribojimų stacionaro ligonių skaičius, tenkantis 1 tūkst. gyventojų krito visoje šalyje, tačiau Marijampolės apskrityje išliko didesnis nei šalies vidurkis (šalyje 2019 m.– 243,3 asmenys, 2020 m. – 173,6 asmenys, Marijampolės regione 2019 m. – 255,6 asmenys, 2020 m. – 182,3 asmenys), 2021 m. rodiklis šiek tiek padidėjo, tačiau išliko apie 40 proc. mažesnis, nei iki pandemijos. Laikinai pristabdžius sveikatos priežiūros paslaugų teikimą atitinkamai dalis susirgimų nebuvo užfiksuoti, todėl susirgimų skaičius 2021 m. išaugo, kas rodo jog sveikatos priežiūros paslaugų nepertraukiamas teikimas labai svarbus.	Marijampolės regione 2020 m. yra vienas didžiausių darbingo amžiaus asmenų, kuriems pirmą kartą nustatytas sumažėjęs darbingumo lygis, skaičius (4,1 asmenų 1 tūkst. gyv., šalyje – 3,26 asmenys, Marijampolės regiono rodiklis antras prasčiausias šalyje). 2021 m. duomenimis šis rodiklis prastėjo tiek šalyje, tiek Marijampolės regione (šalyje 3,59 asmenys 1 tūkst. gyv., Marijampolės regione – 4,44 asmenys 1 tūkst. gyv.). Marijampolės regione, remiantis 2021 m. duomenimis, darbingo amžiaus asmenims pirmą kartą sumažėjęs darbingumo lygis nustatomas dažniau nei vidutiniškai šalyje dėl nervų sistemos, psichikos ir elgesio, kraujotakos sistemos, jungiamojo audinio ligų ir traumų.	Marijampolės regione lovų ligoninėse skaičius, tenkantis 10 tūkst. gyventojų, nuosekliai mažėja ir yra mažiausias šalyje – 2021 m. šalyje vidutiniškai 10 tūkst. gyventojų teko 60,4 lovos ligoninėse, Marijampolės regione – 28,4 lovos ligoninėse. Tai turi įtakos ribotam stacionarių sveikatos priežiūros paslaugų prieinamumui ir prastiems sergamumo rodikliams Marijampolės regione. Be to, Marijampolės regione, palyginus su kitais regionais, mažas praktikuojančių gydytojų (2021 m. Marijampolės regione 21,8 gydytojai – trečias mažiausias rodiklis šalyje) ir slaugytojų (51,8 slaugytojai – mažiausias rodiklis šalyje) skaičius, tenkantis 10 tūkst. gyventojų. 	Prevencinėmis priemonėmis išvengiamas mirtingumas Marijampolės regione 2020 m. didesnis nei šalies vidurkis – atvejų skaičius 100 tūkst. gyv. regione siekė 333 atvejus, šalyje – 309 atvejus. Gydymo priemonėmis išvengiamas mirtingumas Marijampolės regione 2020 m. siekė 222 atvejus 100 tūkst. gyventojų ir buvo didesnis tik Utenos regione.	Mirusių asmenų skaičius, tenkantis 100 tūkst. gyventojų Marijampolės regione aukštesnis nei šalies vidurkis (2021 m. šalyje 1 700,1 asmenys, Marijampolės regione – 1 880,5 asmenys. Paminėtina, kad 2020–2021 m. mirčių skaičius ženkliai išaugo – nuo 3 8281 mirusiųjų 2019 m. iki 47 746 mirusiųjų 2021 m. 2020 m. išsiskiria tuo, kad į statistiką buvo įtraukta nauja diagnozių kategorija – Covid-19.	Remiantis standartizuoto mirtingumo, tenkančio 100 tūkst. gyventojų, 2020 m. duomenimis, pagal skirtingas mirties priežastis Marijampolės regione daugiau nei šalyje mirštama dėl piktybinių navikų (šalyje 278,16 asmenys, Marijampolės regione – 290,75 asmenys), kraujotakos sistemos ligų (šalyje 795,19, Marijampolės regione – 911,66) ir išorinių mirčių priežasčių (šalyje 84,98, Marijampolės regione – 101,44), mažiau – virškinimo sistemos ligų (šalyje 73,93, Marijampolės regione – 69,22). Mirtingumas Marijampolės regiono savivaldybėse nevienodas: dėl piktybinių navikų ligų aukščiausias Vilkaviškio rajono savivaldybėje (356,2 asmenys), mažiausias – Marijampolės savivaldybėje (250,6 asmenys); dėl kraujotakos sistemos ligų aukščiausias Šakių rajono savivaldybėje (1 063 asmenys), mažiausias – Marijampolės savivaldybėje (833,6 asmenys). 	Aukščiau pateikti duomenys rodo, kad Marijampolės regione tiek sveikatos priežiūros infrastruktūra ir ištekliai, tiek sveikatos priežiūros paslaugų prieinamumas, tiek kokybė nėra pakankami, sveikatos apsaugos sistemos pasirengimas krizėms nepakankamas. Žmogiškųjų išteklių trūkumas, ribotas sveikatos priežiūros paslaugų prieinamumas (ypač kaimo gyventojams), infrastruktūros sveikatinimui trūkumas blogina regiono gyventojų galimybes gauti kokybiškas sveikatos priežiūros paslaugas.	Šalinti prastos regiono gyventojų sveikatos priežastis gali padėti sveikos gyvensenos sąmoningumo didinimas, ligų prevencijos ir profilaktikos priemonių taikymas ir sukurtos palankesnės sąlygos sveikatinimui; taip pat būtinos investicijos į sveikatos priežiūros paslaugų (tame tarpe ilgalaikės priežiūros) materialinės bazės gerinimą ir naujų paslaugų teikimo būdų taikymą (pvz. mobilios paslaugos kaimo gyventojams) taip prisidedant prie kokybiškesnių paslaugų teikimo.		3 priežastis. Nepakankama teikiamų švietimo paslaugų kokybė ir prieinamumas	Remiantis Nacionalinės švietimo agentūros 2021–2022 m. duomenimis, ikimokykliniame ir priešmokykliniame ugdyme dalyvaujančių 3-5 metų vaikų dalis Marijampolės regiono savivaldybėse nesiekė šalies vidurkio (92,31 proc.) – Kalvarijos savivaldybėje 85,76 proc., Kazlų Rūdos – 90,34 proc., Marijampolės – 90,47 proc., Šakių rajono – 89,39 proc., Vilkaviškio rajono – 84,09 proc. Žemam įsitraukimui į ikimokyklinį ugdymą gali turėti įtakos regiono specifika – pusė regiono gyventojų gyvena kaimo vietovėse, kur viešųjų paslaugų užtikrinimas ir prieinamumas sudėtingesnis nei miesto vietovėse.	Lyginant Marijampolės regiono savivaldybių 2016–2017 m. ir 2021–2022 m. duomenis, ikimokykliniame ir priešmokykliniame ugdyme dalyvaujančių 3–5 metų vaikų dalis didėjo visose regiono savivaldybėse (labiausiai padidėjo Kalvarijos savivaldybėje – 22,2 proc.). Tai lėmė pagerintas ikimokyklinio ir priešmokyklinio ugdymo prieinamumas – visose regiono savivaldybėse tuo pačiu laikotarpiu augo vietų skaičius ikimokyklinio ugdymo įstaigose nuo 4 987 vietų 2017 m. iki 5 591 vietų 2021 m. 	Marijampolės regiono savivaldybių ikimokyklinio ugdymo įstaigose yra neužpildytų vietų. Vaikų ikimokykliniame ugdyme dalis, palyginti su atitinkamo amžiaus vaikais, yra maža (2021 m. vietų skaičius, tenkantis 100-ui vaikų, lankančių ikimokyklinio ugdymo įstaigas, Marijampolės regione buvo 111 vietos, kiek didesnis nei šalies vidurkis (110 vietos), didesnis vietų skaičius, tenkantis 100-ui vaikų, lankančių ikimokyklinio ugdymo įstaigas, buvo trijuose regionuose). Marijampolės regione didesnė gyventojų dalis gyvena kaimo vietovėse ir ikimokyklinio ugdymo prieinamumas jiems gali būti ribotas. Vaikų dalyvavimas ikimokykliniame ugdyme sudaro galimybę tėvams greičiau grįžti į darbo rinką, stiprina vaikų socialinius ir mokymosi įgūdžius bei turi įtakos tolesniems vaiko pasiekimams.	Šalyje bendrojo ugdymo mokyklų mokinių 2010–2019 m. laikotarpiu skaičius mažėjo, nuo 2019 m. šis skaičius pradėjo didėti. Tačiau Marijampolės regionas yra vienas iš penkių regionų, kuriuose mokinių skaičius toliau mažėja, nors ir lėtesniais tempais. Marijampolės regione bendrojo ugdymo mokyklose 2021–2022 m. mokėsi 16 121 mokinys.	Negalią turinčių mokinių, ugdomų įtraukiuoju būdu bendros paskirties švietimo įstaigose (bendrosiose klasėse), dalis 2020–2021 m. šalyje sudarė 48,9 proc., Marijampolės regione – 53,3 proc., tai vienas aukščiausių rodiklių šalyje. Negalią turinčių mokinių dalis nuo mokinių, turinčių specialiųjų ugdymosi poreikių, ugdomų integruotai bendrosios paskirties mokyklose 2022–2023 m. šalyje 11,7 proc., Šakių rajono savivaldybėje – 8 proc., kitose regiono savivaldybėse šis rodiklis buvo aukštesnis nei šalies vidurkis (Kalvarijos savivaldybėje – 32,8 proc., Marijampolės – 22,9 proc., Vilkaviškio rajono – 14,1 proc., Kazlų Rūdos savivaldybėje – 20,8 proc. Mokinių, turinčių specialiųjų ugdymosi poreikių, ugdomų integruotai bendrosios paskirties mokyklose, dalis 2022-2023 m, šalyje buvo 11,9 proc., Marijampolės savivaldybėje – 8,6 proc., Kazlų Rūdos savivaldybėje – 10,3 proc., šalies vidurkį viršijo Kalvarijos (12,4 proc.), Vilkaviškio (14 proc.) ir Šakių rajono (12,6 proc.) savivaldybės. 	Vertinant mokinių rezultatus, matomos sąsajos tarp pagrindinio ugdymo pasiekimų patikrinimo (PUPP) ir Valstybinių brandos egzaminų (VBE) rezultatų. Šakių rajono ir Marijampolės savivaldybių mokinių lietuvių kalbos ir literatūros PUPP rezultatai yra aukštesni nei šalies vidurkis. Šiose savivaldybėse taip pat geresni VBE lietuvių kalbos ir literatūros rezultatai. Tuo tarpu matematikos tiek PUPP, tiek VBE rezultatai nesiekia šalies vidurkio. Visų kitų dalykų regiono mokinių VBE rezultatai yra prastesni, nei šalyje (dažnai didesnė dalis neišlaikiusiųjų arba pasiekusiųjų patenkinamą lygį, mažesnė – aukščiausiąjį lygį). 	Marijampolės regione, palyginus su šalies vidurkiu, yra mažesnė dalis aukštos kvalifikacijos mokytojų. Vidutinis mokytojų amžius Kalvarijos, Kazlų Rūdos, Vilkaviškio rajono savivaldybėse – 50 metų, Šakių rajono savivaldybėje – net 53 metai. Tai rodo, kad artimiausiu metu bus susiduriama su vis didesniu pedagoginio personalo trūkumu regiono mokyklose.	Vertinant ugdymo aplinką ir infrastruktūrą, bendrojo ugdymo mokyklų, turinčių laboratorijas, dalis beveik visose Marijampolės regiono savivaldybėse (išskyrus Vilkaviškio rajono savivaldybę) 2020 m. buvo mažesnė nei šalies vidurkis. Mokymosi patalpų plotas, tenkantis vienam mokiniui, visose Marijampolės regiono savivaldybėse, išskyrus Marijampolės savivaldybę, yra didesnis nei šalies vidurkis ir įvertinus penkerių metų laikotarpį, visose savivaldybėse (išskyrus Marijampolės) didėjo. 	Marijampolės regione mokinių, dalyvaujančių neformaliojo švietimo programose, dalis yra mažesnė nei šalies vidurkis (2021 m. šalyje dalyvavo – 26,4 proc., Marijampolės regione – 23,2 proc. mokinių). Marijampolės regiono savivaldybėse neformaliame ugdyme dalyvaujančių mokinių dalis taip pat skiriasi – nuo 34,6 proc. Kazlų Rūdos savivaldybėje iki 18,3 proc. Marijampolės savivaldybėje. Kazlų Rūdos ir Vilkaviškio rajono savivaldybėse neformaliame ugdyme dalyvaujančių mokinių dalis didesnė nei šalies vidurkis. Remiantis Švietimo informacinės sistemos duomenimis, 2020 m. neformaliojo švietimo galimybėmis mokykloje ir kitur besinaudojančių mokinių dalis šalyje sudarė 61,7 proc., Marijampolės regione šis rodiklis viršijamas tik Kazlų Rūdos savivaldybėje (74,9 proc.), tačiau likusiose regiono savivaldybėse ženkliai mažesnis nei šalies vidurkis: Kalvarijos – 52,2 proc., Marijampolės – 59,2 proc., Šakių rajono – 38,3 proc., Vilkaviškio rajono – 49,2 proc. Pažymėtina tai, kad kaimo vietovėse mokiniai turi mažiau galimybių naudotis neformaliojo švietimo paslaugomis už mokyklos ribų – šalyje 2020 m. dalyvaujančių neformaliojo švietimo veiklose už mokyklos ribų mieste buvo 43,7 proc., kaime – 39 proc. visų bendrojo ugdymo mokinių. Taigi, mažosiose savivaldybėse, kur mažesnis ugdymo įstaigų tankumas, sudėtingiau užtikrinti švietimo paslaugų prieinamumą.	Marijampolės regione bendrojo ugdymo mokyklų abiturientų tolimesnio mokymosi rodiklis vienas žemiausių – 2021 m. toliau mokėsi tik 68,9 proc. abiturientų (šalyje – 71,7 proc.). Palyginti su kitais regionais, Marijampolės regione mažiau tęsiančių mokslus universitetuose ir kolegijose. Vertinant pastarojo dešimtmečio tendencijas, abiturientai vis dažniau renkasi profesinio mokymo įstaigas (Marijampolės regione 2021 m. 14,6 proc. abiturientų rinkosi profesinio mokymo įstaigas, šalyje – 10,8 proc.), rečiau – universitetus (Marijampolės regione 2021 m. 33,5 proc. abiturientų rinkosi universitetus, šalyje – 40,2 proc.). Kurį laiką mažėjęs universitetinių studijų populiarumas vėl auga. Gyventojų, turinčių aukštą išsilavinimą, Marijampolės regione daugėja, tačiau gyventojų išsilavinimas vis dar išlieka vienas žemiausių lyginant su kitais regionais.						2 PROBLEMA. MENKAS REGIONO EKONOMIKOS AKTYVUMAS IR INVESTICINIS PATRAUKLUMAS	Marijampolės regione sukuriamas BVP yra vienas mažiausių šalyje, ir nuo pat 2000 m. kasmet jo dalis šalies BVP mažėja (nedidelis padidėjimas fiksuotas 2020-aisiais, kai Marijampolės regione sukuriamo BVP dalis šalies struktūroje buvo 3 proc., o 2019 m. – 2,9 proc., tačiau tai gali būti nulemta pandemijos ir įvestų ribojimų bei Marijampolės regiono specifikos – santykinai mažesnė BVP dalis sukuriama paslaugų sektoriuje). 	Marijampolės regione užimtumo lygis (15-64 amžiaus asmenys) antras mažiausias šalyje ir jo didėjimas antras lėčiausias šalyje (2014 m. šalyje 65,7 proc., Marijampolės regione 61,5 proc., 2021 m. šalyje 72,5 proc., Marijampolės regione 63,8 proc.).	Pagal materialines investicijas, tenkančias vienam gyventojui, regionas yra 7-oje vietoje (lenkia Alytaus, Tauragės, Utenos regionus). Ryškūs netolygumai regiono viduje – Kazlų Rūdos savivaldybė šalyje užima septynioliktą vietą pagal materialines investicijas, tenkančios vienam gyventojui, tuo tarpu Vilkaviškio rajono savivaldybėje – 49-ą. Net 30,9 proc. materialinių investicijų regione sudaro investicijos į apdirbamosios gamybos sektorių.	Mažos investicijų į ilgalaikį materialųjį turtą apimtys bei jų koncentracija apdirbamosios gamybos srityje lemia nepakankamą naujų ir geriau apmokamų darbo vietų kūrimą regione. Bruto darbo užmokestis Marijampolės regione – vienas mažiausių Lietuvoje (sudaro 80 proc. šalies vidurkio). Marijampolės regione užimtų gyventojų dalis pagal ekonominės veiklos rūšis skiriasi nuo bendro Lietuvos užimtų gyventojų pasiskirstymo – regione triskart didesnė užimtųjų dalis nei bendrai Lietuvoje dirba žemės ūkio srityje ir mažesnė paslaugų srityje. Bedarbių dalis nuo darbingo amžiaus gyventojų yra didesnė nei šalies vidurkis.	Investicijoms tinkamos infrastruktūros trūkumas Marijampolės regione ir darbo rinkos poreikių neatitinkanti darbo jėga nesudaro sąlygų investicijų pritraukimui ir verslo plėtrai. Marijampolės regione maža investicijoms tinkamų sklypų pasiūla – tiek perspektyvių su paruošta infrastruktūra, tiek didelių, kurių plotas yra 10 ir daugiau hektarų (mažesnė pasiūla yra tik trijuose šalies regionuose). Vienas didžiausių iššūkių, su kuriuo susiduria galimi investuotojai ir esami verslai – žmogiškųjų išteklių neatitikimas rinkos poreikiams (regione aukštąjį išsilavinimą turinčių gyventojų dalis yra viena mažiausių lyginant su kitais šalies regionais, atsižvelgiant į regiono specializaciją ir darbo rinkos poreikius trūksta inžinerinį išsilavinimą turinčių potencialių darbuotojų).	Pagal regione kuriamą pridėtinę vertę 1 dirbančiajam regionas gerokai atsilieka nuo šalies vidurkio. Marijampolės regione didžioji pridėtinės vertės dalis sukuriama žemesnės pridėtinės vertės sektoriuose – gamyboje, žemės ūkyje, ir atitinkamai mažiau didesnės pridėtinės vertės sektoriuose. Vertinant pridėtinės vertės duomenis Marijampolės regiono viduje, skirtumai taip pat dideli – Kazlų Rūdos ir Marijampolės savivaldybėse sukuriama pridėtinė vertė vienam gyventojui 2,5 karto didesnė, nei Kalvarijos, Šakių rajono ir Vilkaviškio rajonų savivaldybėse. Regione yra stiprių maisto, medienos, metalo įmonių, turinčių plačią eksporto geografiją. Pagal lietuviškos kilmės prekių eksportą regionas yra 7-oje vietoje šalyje. 2021 m. eksportas gerokai išaugo lyginant su 2020 m.	Istoriškai stiprus žemės ūkis (vidutinis žemės derlingumo balas Marijampolės regione yra didžiausias iš visų šalies regionų) turi įtakos regiono ekonominei specializacijai, gyventojų užimtumo struktūrai, kuriamai pridėtinei vertei. Regione sukuriama daugiau nei dešimtadalis šalies bendrosios žemės ūkio produkcijos (4–ta vieta šalies mastu).	Augant turizmo srities sektoriaus kuriamai pridėtinei vertei bei didėjant užimtųjų su turizmu susijusiose ūkinėse veiklose, kaip viena galimybių padidinti regiono gyventojų aktyvumą būtų turimų regiono išteklių panaudojimas. Atsižvelgiant į tai, kad pusė Marijampolės regiono gyventojų gyvena kaimo gyvenamosiose vietovėse, ūkinių veiklų diversifikacijai regione galėtų būti išnaudojamas rekreacijai ir turizmui pritaikytinų objektų potencialas – miškai, piliakalniai, dvarai, tautinio atgimimo paveldas ir kt. objektai. Tam reikalingas turimų objektų pritaikymas lankymui, jų įvairovės ir patrauklumo didinimas, siekiant, kad atvykusieji į Marijampolės regioną jame pasiliktų ilgiau.	Menką regiono ekonominio aktyvumo problematiką padėtų spręsti infrastruktūros verslo plėtrai pritaikymas, reikiamos kvalifikacijos specialistų rengimas regione, savivaldybių veikla investicijų pritraukimo, verslumo ir veiklų diversifikavimo skatinimo srityje. Tai pagrindžia Bendrojo plano nuostatos – siekiant transformuoti Lietuvos ekonomiką į inovatyvią, klimatui neutralią, konkurencingą ir aukštą pridėtinę vertę kuriančią ekonomiką, prioritetą iki 2030 m. teikti skaitmeninės žiedinės ekonomikos, naujų verslo modelių, investicijų ir mokslinių tyrimų bei ekonominės infrastruktūros vystymui. Investicijas pritraukti į apdirbamosios gamybos, gyvybės mokslų ir paslaugų tikslinius sektorius (5 pastaba).		Nustatytos 2-osios problemos „Menkas regiono ekonomikos aktyvumas ir investicinis patrauklumas“ priežastys: 	1 priežastis: Investicijoms tinkamos infrastruktūros trūkumas, atotrūkis tarp darbo rinkos poreikių ir darbo jėgos kvalifikacijos;	2 priežastis: Nepakankamos sąlygos gyventojų ekonominiam aktyvumui, maža ūkinių veiklų įvairovė.			1 priežastis. Investicijoms tinkamos infrastruktūros trūkumas, atotrūkis tarp darbo rinkos poreikių ir darbo jėgos kvalifikacijos	Marijampolės regione sukuriamas BVP vienam gyventojui 2020 m. sudarė 60,9 proc. šalies vidurkio. Kasmet Marijampolės regione sukuriamo BVP dalis šalies BVP mažėja (2010–2020 m. laikotarpiu didėjo tik Vilniaus ir Kauno apskrityse). Tai rodo didėjančius skirtumus tarp regionų šalies viduje. 	Marijampolės regione sukuriama pridėtinė vertė gamybos sąnaudomis, tenkanti vienam dirbančiajam, 2021 m. buvo 20,5 tūkst. eurų, kai šalyje vidutiniškai 26,6 tūkst. eurų, o Vilniaus regione – 32 tūkst. eurų. Marijampolės regiono viduje skirtumai ypač dideli – didžiausia pridėtinė vertė vienam dirbančiajam sukuriama Kazlų Rūdos savivaldybėje (36,7 tūkst. eurų), mažiausia – Šakių rajono (16,5 tūkst. eurų) ir Vilkaviškio rajono (16,2 tūkst. eurų) savivaldybėse. Tai rodo, skirtumai dideli tiek šalies viduje, tiek regione.	Duomenys apie pridėtinę vertę pagal ekonominės veiklos rūšis Marijampolės regiono viduje parodo skirtumus tarp savivaldybių – Marijampolės savivaldybėje pridėtinė vertė kuriama įvairesnėse veiklose, Kazlų Rūdos savivaldybėje dominuoja apdirbamoji gamyba (2020 m. buvo sukuriama beveik 63 proc. savivaldyje sukuriamos pridėtinės vertės), Šakių rajono ir Vilkaviškio rajono savivaldybėse – apdirbamoji gamyba, prekyba, transportas ir žemės ūkis. Kalvarijos savivaldybėje didžiausia dalis pridėtinės vertės sukuriama transporto srityje (32,5 proc.).	Marijampolės regione materialinės investicijos, tenkančios 1 gyventojui vienos žemiausių šalyje ir 2020 m. sudarė 1 560 eurus, o tai 2 kartus mažiau, nei šalies vidurkis (3 239 eurai vienam gyventojui) ir beveik 3 kartus mažiau nei Vilniaus apskrityje (4 570 eurai vienam gyventojui). Regiono viduje skirtumai dideli – daugiausia materialinių investicijų 2020 m. vienam gyventojui teko Kazlų Rūdos savivaldybėje (2 186 eurai) ir Marijampolės savivaldybėje (1 962 eurai), mažiausiai – Kalvarijos (1 041 euras), Vilkaviškio rajono (1 124 eurai) ir Šakių rajono (1 248 eurai) savivaldybėse. 2020 m. palyginus su 2019 m. skirtumai regiono viduje sumažėjo, nes materialinės investicijos išaugo Šakių rajono (nuo 949 eurų 2019 m. iki 1 248 eurų 2020 m.) ir Vilkaviškio rajono (nuo 589 eurų 2019 m. iki 1 124 eurų 2020 m.) savivaldybėse. Palyginus su kitais regionais, Marijampolės regione gana didelę dalį materialinių investicijų sudaro investicijos į apdirbamosios gamybos (30,9 proc. visų regiono investicijų, šalyje 13,5 proc.), žemės ūkio (9,7 proc. visų regiono investicijų, šalyje 2,6 proc.) sektorius. 	Marijampolės regione bendrosios investicijos į ilgalaikį materialųjį turtą (nefinansų įmonių) 2021 m. siekė 190 506 tūkst. eurų ir lenkė 3 regionus bei sudarė 2,6 proc. visų šalies bendrųjų investicijų į ilgalaikį materialųjį turtą. Marijampolės regiono investicijų į ilgalaikį materialųjį turtą dalis 2010–2021 m. laikotarpiu šalies investicijų krepšelyje svyruoja nuo 3,4 proc. 2011 m. iki 2 proc. 2017 m. Marijampolės regione pagal ekonominės veiklos rūšis, 2021 m. net 40 proc. investicijų į ilgalaikį materialųjį turtą teko kasybos ir karjerų eksploatavimo ir apdirbamosios gamybos šakai, po 17 proc. didmeninės ir mažmeninės prekybos bei variklinių transporto priemonių ir motociklų remonto ir transporto ir saugojimo veikloms. Šalyje vidutiniškai į kasybos ir karjerų eksploatavimo ir apdirbamosios gamybos sritį investuota beveik dvigubai mažiau – 22 proc., tačiau net kelis kartus daugiau į informacijos ir ryšių sritį (šalyje – 2,9 proc., Marijampolės regione – 0,4 proc.) bei administracinę ir aptarnavimo veiklą (šalyje – 4,4 proc., Marijampolės regione – 0,8 proc.). Didžioji dalis regiono investicijų į ilgalaikį materialųjį turtą (58 proc.) buvo Marijampolės savivaldybėje, antroje vietoje – Kazlų Rūdos savivaldybė (sudaro 17,7 proc.), mažiausia – Kalvarijos savivaldybėje (2,6 proc. regiono investicijų į ilgalaikį turtą).	Darbo užmokestis (bruto, su individualiosiomis įmonėmis) Marijampolės regione didesnis tik už darbo užmokestį Tauragės regione ir 2021 m. sudarė 1 272,1 euro, kai Vilniaus regione – 1 762,8 eurai, o šalyje – 1 579,4 eurai. 2022 m. III ketv. duomenimis Marijampolės regione mėnesinis darbo užmokestis buvo 1 426,2 eurai, šalyje – 1 787,1 eurai, Vilniaus regione – 1 984,6 eurai.	Marijampolės regione didžiausias darbo užmokestis ir didžiausia pridėtinė vertė sukuriama tose savivaldybėse, kur didesnė ūkinių veiklų įvairovė bei didesnės materialinės ir investicijos į ilgalaikį materialųjį turtą, ir priešingai – mažiausias darbo užmokestis, sukuriama mažiausia pridėtinė vertė tose savivaldybėse, kuriose dominuoja žemės ūkio veikla, mažos materialinės ir investicijos į ilgalaikį materialųjį turtą. 	Pagal 2021 m. mėnesinių piniginių disponuojamųjų pajamų sudėties duomenis, Marijampolės regione mažiausia dalis gaunančiųjų pajamas iš samdomo darbo ir didžiausia iš savarankiško darbo, kas taip pat siejasi su mažu darbo užmokesčiu. Mėnesinis darbo užmokestis bruto visoje šalyje mažesnis su individualių įmonių duomenimis, nei be individualių įmonių duomenų – 2021 m. Marijampolės regione be individualių įmonių sudarė 1 281,4 eurus, su individualiomis įmonėmis – 1 272,1 eurus.	Marijampolės regione yra maža investicijoms tinkamų sklypų pasiūla (A ir B kategorijos) (mažesnė yra tik trijuose šalies regionuose) – viso 43,1 ha. Didžiojoje dalyje sklypų, tinkamų investicijoms, infrastruktūros išvystymas užtruktų iki 3 metų, o tai rodo nepakankamas sąlygas ir pasirengimą pritraukti investuotojus. VšĮ Investuok Lietuvoje pateiktose rekomendacijose dėl Marijampolės regiono pasirengimo pritraukti investicijas (6 pastaba) akcentuota, kad gamybos srities investuotojų poreikiai rodo didesnių sklypų paklausą, o Marijampolės regione nėra reikiamo dydžio sklypų su visa reikiama infrastruktūra, „todėl regione jaučiamas investicijoms pritaikytų sklypų su infrastruktūra trūkumas“. Kaip vienas iš galimų sprendimų – „investicijoms tinkama infrastruktūra gali būti įrengiama valstybei ar savivaldybei priklausančiuose sklypuose, siekiant sukurti daugiau galimybių pritraukti investuotojus“.	Bendrojo plano konkretizuotuose sprendiniuose (7 pastaba) numatomas Marijampolės kaip regioninio palaikomojo tipo centro esamos laisvosios ekonominės zonos vystymas. Bendrajame plane regioninio lygmens „Rail Baltica“ keleivių geležinkelio stotys ir stotelės Marijampolės regione suplanuotos Marijampolėje ir Kazlų Rūdoje, numatant užtikrinti „Rail Baltica“ geležinkelio linijoje numatytų tarptautinių ir regioninių stočių daugiarūšį pasiekiamumą (8 pastaba). Kas taip pat pagrindžia infrastruktūros pritaikymo investicijoms būtinumą, išnaudojant geografinės padėties ir transporto infrastruktūros potencialą (Valstybei strategiškai svarbiais projektais pripažintus „Via Baltica“ ir „Rail Baltica“ bei veikiančių LEZ ir pramonės parkų vystymą (9 pastaba). Bendrajame plane taip pat identifikuotas poreikis stiprinti Vilkaviškio, Kalvarijos ir Marijampolės mišrias partnerystes sietinas su aplinkosaugos, industrinių teritorijų regeneracijos, logistikos ir pramonės plėtros politika (10 pastaba).	Vertinant Marijampolės regiono savivaldybių ekonominį potencialą lemiančius veiksnius, geresnius Marijampolės savivaldybės socialinius ekonominius rodiklius būtų galima paaiškinti ir regiono centro statusu – Marijampolės miestas kaip regiono traukos ir darbo vietų centras užtikrina ekonominį aktyvumą. Tuo tarpu Kazlų Rūdos savivaldybės – vienos mažiausių savivaldybių šalyje, ekonominė situacija smarkiai nulemta didelių investuotojų sukurtų darbo vietų, o kartu ir daromos įtakos socialinei situacijai bei ekonominiam aktyvumui – kuriasi smulkesni verslai, aptarnaujantys didesnę perkamąją galią turinčius šios savivaldybės gyventojus (veikiančių mažų ir vidutinių įmonių skaičius, tenkantis 1 tūkst. gyventojų, Marijampolės regione didžiausias Marijampolės ir Kazlų Rūdos savivaldybėse), be to Kazlų Rūdos savivaldybės ekonominiam gyvybingumui įtaką turi Kauno kaip stipraus ekonominio centro efektas (Kazlų Rūdos savivaldybė ribojasi su Kauno regionu).	Lietuviškos kilmės prekių eksporto apimtys iš Marijampolės regiono kasmet augo (didesni augimo tempai pastebimi lyginant 2020 m. ir 2021 m. rodiklius), tačiau šalies eksporto struktūroje yra vienas iš mažiausių ir sudaro 3,1 proc., 2021 m. siekė 658,3 mln. eurų. 	Tai rodo būtinybę pritraukti investuotojus į regioną jiems sudarant tinkamas sąlygas. VšĮ Investuok Lietuvoje kaip svarbiausius privalumus pritraukiant investicijas, akcentuoja galimybę greitai pradėti verslą, išvystytą infrastruktūrą, taip pat – kompetencijas ir žmogiškąjį kapitalą.	Kitas iššūkis, su kuriuo susiduria Marijampolės regionas – reikiamą kvalifikaciją turinčios darbo jėgos trūkumas. Marijampolės regione gyventojų išsilavinimas – vienas žemiausių šalyje (32 proc. užimtųjų turi aukštą išsilavinimą ir tai yra beveik perpus mažiau nei Vilniaus regione). Abiturientų tolesnio mokymosi rezultatai taip pat vieni žemiausių (Marijampolės regione, remiantis 2021 m. duomenimis, toliau mokosi tik 68,9 proc. abiturientų, o besimokančių universitetuose dalis antra mažiausia šalyje (33,5 proc.). 	Aukštas nedarbo lygis rodo, kad esama darbo jėga neatitinka rinkos poreikių. Bedarbių proc. nuo darbingo amžiaus gyventojų (11 pastaba) 2022 m. viduryje Marijampolės regione buvo antras didžiausias šalyje ir sudarė 9,8 proc. ir viršijo šalies vidurkį (9,1 proc.). Marijampolės regiono savivaldybėse 2022 m. liepos mėn. didžiausias bedarbių proc. nuo darbingo amžiaus gyventojų buvo Kalvarijos (13,5 proc.), Kazlų Rūdos (12,4 proc.) ir Vilkaviškio rajono (11,1 proc.) savivaldybėse.	Didžiausi regiono darbdaviai (12 pastaba) – maisto pramonės, medienos ir metalo apdirbimo, tekstilės, transporto įmonės, o tai lemia, kad darbuotojų, turinčių inžinerinį išsilavinimą, poreikis regione didelis. Marijampolės regione veikia viena aukštojo mokslo įstaiga – Marijampolės kolegija, ir viena profesinio rengimo įstaiga – Marijampolės profesinio ugdymo centras. VšĮ Investuok Lietuvoje pateiktose rekomendacijose dėl Marijampolės regiono pasirengimo pritraukti investicijas (13 pastaba) nurodoma, kad Marijampolės kolegijoje nėra inžinerinei pramonei aktualiose specialybėse studijuojančių studentų, o Marijampolės profesinio rengimo centre šie studentai sudaro 6,9 proc. visų, o tai neatitinka verslo poreikių. Remiantis VšĮ Investuok Lietuvoje rekomendacijomis, Marijampolės regione nepakankami ir profesinio orientavimo veiksmai (karjeros specialistų trūkumas). 		2 priežastis. Nepakankamos sąlygos gyventojų ekonominiam aktyvumui, maža ūkinių veiklų įvairovė	Gyventojų ekonominį aktyvumą lemia daugybė veiksnių. Marijampolės regionas išsiskiria didesniu kaimo gyventojų skaičiumi (2022 m. duomenimis, 31,8 proc. šalies gyventojų gyvena kaime, Marijampolės regione – 49,4 proc., Kalvarijos savivaldybėje – 60 proc., Kazlų Rūdos – 49,9 proc., Marijampolės – 33,2 proc., Šakių rajono – 68,6 proc., Vilkaviškio rajono savivaldybėje – 56,7 proc.). 	Tokia demografinė situacija turi įtakos gyventojų užimtumui ir pagal ekonominės veiklos rūšis – Marijampolės regione 2021 m. triskart didesnė užimtųjų dalis nei bendrai Lietuvoje dirba žemės ūkio srityje, o palyginus su Vilniaus regiono duomenimis, Marijampolės regiono užimtųjų paslaugų srityje dalis net 20 proc. mažesnė nei Vilniaus regione. Marijampolės regione užimtumo lygis – vienas mažiausių šalyje ir 2021 m. buvo 63,8 proc. – net 8,7 proc. žemesnis nei šalyje (72,5 proc.). Visose savivaldybėse, išskyrus Marijampolės – 67,5 proc., užimtumo lygis 2021 m. mažesnis nei vidutinis regione: Kalvarijos – 58,6 proc., Kazlų Rūdos – 60 proc., Šakių rajono – 60,7 proc., Vilkaviškio rajono savivaldybėje – 62,8 proc. Gyvenimas kaimiškame regione lemia žmonių galimybes būti aktyviems, versliems. Bendrajame plane nurodoma, kad plėtotinos veiklos kaimo vietovėse be žemės ir miškų ūkio – turizmo paslaugos, amatai, statyba, remontas, trumposios maisto grandinės, aplinkosauga, viešosios paslaugos, bendruomeninė veikla, susisiekimo paslaugos (14 pastaba), kas patvirtina būtinybę didinti ūkinių veiklų įvairovę kaimo vietovėse. 	Gyventojų verslumo lygį bei ekonominių veiklų įvairovę rodo veikiančių mažų bei vidutinių įmonių skaičius. Marijampolės regione veikiančių mažų ir vidutinių įmonių skaičius, tenkantis 1 tūkst. gyventojų, yra 18,5 įmonės ir tai yra antras mažiausias rodiklis šalyje (šalies vidurkis – 33 įmonės 1 tūkst. gyventojų), Vilniaus regione – net 48 įmonės 1 tūkst. gyventojų, Kauno ir Klaipėdos regionuose – 33 įmonės 1 tūkst. gyventojų.	Palyginus nuolatinių gyventojų skaičiaus regionuose dalį mieste ir kaime su darbo jėgos aktyvumo lygiu, matyti, kad didžiųjų miestų regionuose gyventojų aktyvumas yra aukštesnis, nei kaimiškuose regionuose, o neaktyvių gyventojų dalis kaime didesnė už neaktyvių gyventojų dalį mieste. Marijampolės regione neaktyvių gyventojų kaime dalis nuo visų neaktyvių gyventojų 2021 m. sudarė 54,5 proc.	2021 m. didžiausias darbo jėgos aktyvumo lygis (15 pastaba) – Vilniaus (83,1 proc.) ir Klaipėdos (79,7 proc.) regionuose, mažiausias – Marijampolės ir Utenos regionuose (po 70,4 proc.), šalies vidurkis – 78,3 proc. 	Regiono patrauklumą ir ekonominį gyvybingumą bei gyventojų gyvenimo kokybę didina patraukli aplinka, pritaikyta infrastruktūra, kuri yra svarbi ne tik stambių verslų pritraukimui, bet ir ūkinių veiklų diversifikacijai. Bendrojo plano sprendiniuose (Regionai 2030) detalizuoti urbanistinių centrų ekonominės veiklos prioritetai, juose siūloma Marijampolės kaip regioninio palaikomojo tipo centro vystymo sritis – mišri ekonominė veikla. Tai pagrindžia poreikį ir būtinumą plėsti ekonominių veiklų įvairovę, sudaryti sąlygas gyventojų verslumui, ūkinių veiklų diversifikacijai. 	Remiantis Valstybės duomenų agentūros duomenimis, kasmet auga turizmo kuriama pridėtinė vertė šalyje (2019 m. sudarė 1291,5 mln. eurų, 2020 m. pridėtinė vertė mažėjo dėl pandemijos ir įvestų ribojimų) bei dirbančiųjų skaičius turizmui būdingose ekonominės veiklos rūšyse (nuo 40,9 tūkst. 2010 m. iki 51,4 tūkst. 2019 m.). Siekiant pasinaudoti šiomis augančio sektoriaus galimybėmis, būtinas regiono potencialo identifikavimas ir jo panaudojimo galimybių didinimas. 	Bendrajame plane nustatyta, kad dalis Marijampolės regiono teritorijos priskirtina regioninės reikšmės Suvalkijos kultūros paveldo arealui, o Šakių rajono savivaldybė – nacionalinės reikšmės Kauno krašto ir Panemunės kultūros paveldo arealui (16 pastaba). Marijampolės regionas turi išskirtinų istorinio paveldo objektų (ypač susijusio su tautiniu atgimimu) ir lankomų vietų. Vertinant nekilnojamų kultūros vertybių registro 2022-08-12 duomenis, Marijampolės regione lyginant su kitais yra mažiausias nekilnojamų kultūros vertybių skaičius – 1 186 vertybės, didžiausias – Vilniaus regione (6 021 vertybės). Pagal reikšmingumą lemiantį vertingųjų savybių pobūdį, gausiausia ir įvairiausia kultūros vertybių yra Šakių ir Vilkaviškio rajonų savivaldybėse. Marijampolės regione gausiausia architektūrinių, memorialinių, istorinių ir archeologinių vertybių.	Menkas regiono kultūrinio potencialo išnaudojimas turizmo ir verslumo plėtrai, prasta objektų būklė, turizmo rinkodaros priemonių nebuvimas, nepakankamas lankytinų objektų ir paslaugų skaitmenizavimas mažina regiono patrauklumą bei riboja vietos gyventojų verslumo galimybes.	Siekiant įveiklinti regionų gamtinius rekreacinius išteklius, gamtinį ir kultūrinį potencialą, kurti naujas darbo vietas, skatinti vietos verslumą, didinti materialines investicijas bei mažinti regionų atskirtį, Bendrajame plane kaip vienas prioritetų rekreacijos ir turizmo vystymo srityje numatytas siekis  kompleksinėmis priemonėmis įveiklinti gamtinius rekreacinius išteklius Rytų, Vakarų, Pietų, Šiaurės ir Vidurio Lietuvos partnerysčių grupių arealuose (17 pastaba). Partnerystės principo taikymas, priemonių kompleksiškumas padėtų padidinti regiono žinomumą.			3 PROBLEMA. NEPAKANKAMAI TVARUS IŠTEKLIŲ NAUDOJIMAS IR APLINKA	Didelę oro taršą šiltnamio efektą sukuriančiomis dujomis Marijampolės regione lemia dideli kelių transporto priemonių srautai (Marijampolės regione – antras didžiausias individualių transporto priemonių skaičius, tenkantis 1 tūkst. gyventojų; taip pat Marijampolės regioną kerta Via Baltica magistralė, kurioje vidutinis metinis paros eismo intensyvumas (18 pastaba) vienas didžiausių šalyje). Žūstančiųjų skaičiumi keliuose Marijampolės regionas lenkia šalies vidurkį, o miestų gatvių tankio duomenimis, Marijampolės regione šis tinklas tankiausias šalyje. Tai rodo eismo saugos ir darnaus judumo priemonių poreikį.	Žemas gyventojų naudojimasis viešuoju transportu (Marijampolės regione vidutiniškai vienam gyventojui tenkančių kelionių autobusais skaičius antras mažiausias šalyje) bei nepakankamas dviračių takų tinklo išvystymas (dviračių takų ilgis regione – mažiausias šalyje) rodo, kad būtini į ekologiją orientuoti sprendimai, kurie leistų rinktis alternatyvius susisiekimo būdus, saugesnius ir patogesnius gyventojams bei sveikesnius aplinkai. 	Savivaldybėse, kuriose išvystyta pramonė, išmetami dideli kiekiai teršalų iš stacionarių taršos šaltinių (ypač Kazlų Rūdos ir Marijampolės savivaldybėse). Aplinkos oro tarša Marijampolės regione aukščiausia šalyje (19 pastaba). 	Marijampolės regione nėra nacionalinių parkų, mažai kitų saugomų teritorijų, regiono miškingumas mažiausias šalyje, didžioji dalis regiono ploto naudojama žemės ūkiui, o tai lemia prastą kraštovaizdžio būklę (Lietuvos Respublikos teritorijos bendrojo plano kraštovaizdžio tvarkymą reglamentuojančiuose sprendiniuose didžioji dalis Marijampolės regiono ploto priskirta probleminiam aplinkosauginiam arealui – Sūduvos agrarinės dykros rajonui). Išvystytas žemės ūkis turi įtakos ir prastai vandens telkinių ekologinei būklei. Prie vandenų taršos prisideda tai, kad dalis nuotekų regione yra valomos nepakankamai. Nepakankama geriamojo vandens ir nuotekų tinklų plėtra neužtikrina švaraus geriamojo vandens tiekimo gyventojams, bei tinkamo nuotekų išvalymo ir tvarkymo – palyginus su kitais regionais, Marijampolės regione gyventojų, aprūpinamų geriamojo vandens tiekimo paslaugomis ir centralizuotai teikiamomis nuotekų tvarkymo paslaugomis, dalis antra mažiausia šalyje.	Atliekų tvarkymo sistema regione išplėtota, tačiau atliekų rūšiavimas nėra pakankamas, regione atliekų, surenkamų konteineriuose, dalis yra viena didžiausių šalyje. 	Dalis šių problemų yra nulemtos ir nepakankamo gyventojų ekologinio sąmoningumo.	Tiek oro taršos, tiek ekologinės vandens telkinių būklės, tiek kiti aplinkos kokybę apibrėžiantys rodikliai rodo, kad Marijampolės regionas susiduria su ekologiniais iššūkiais, kas klimato kaitos kontekste pagrindžia poreikį investuoti į aplinkai draugiškus susisiekimo, energetikos, vandens tiekimo, kraštovaizdžio išsaugojimo ir kitus sprendimus.		Nustatytos 3-iosios problemos „Nepakankamai tvarus išteklių naudojimas ir aplinka“ priežastys:	1 priežastis: Nepakankamas eismo saugumas, didelės šiltnamio efektą sukeliančių dujų emisijos dėl nedarnaus judumo;	2 priežastis: Prasta aplinkos kokybė dėl oro, vandens ir kraštovaizdžio taršos, nedarnus išteklių naudojimas bei klimato kaitos padarinių valdymas.			1 priežastis. Nepakankamas eismo saugumas, didelės šiltnamio efektą sukeliančių dujų emisijos dėl nedarnaus judumo	Kaip rodo 2020 m. Lietuvos nacionalinės šiltnamio efektą sukuriančių dujų (ŠESD) apskaitos ataskaitos duomenys, šalyje daugiausia ŠESD išmetė transporto (30,4 proc.) ir energetikos (28,1 proc.) sektoriai. Trečioje vietoje – žemės ūkis (21,1 proc.), kiek mažiau ŠESD išmesta pramonės (15,3 proc.) ir atliekų (4,1 proc.) sektoriuose (20 pastaba).	Marijampolės regionui būdingi aukšti transporto ŠESD rodikliai. ŠESD išmetimai 1 gyventojui (rodiklis „Šiltnamio efektą sukeliančių dujų išmetimai 1 gyventojui – gyventojų kelionių įtaka (lengvųjų automobilių, motociklų, mopedų ir viešojo transporto naudojimas“ (21 pastaba) Marijampolės regione 2019 m. buvo aukštesni nei šalies vidurkis (Marijampolės regione 1,54 tCO2e/gyv., šalyje vidutiniškai – 1,42 tCO2e/gyv.).	Marijampolės regionas – pasienio regionas, Kalvarijos ir Vilkaviškio rajono savivaldybės ribojasi su Lenkijos Respublika, o Vilkaviškio ir Šakių rajonų savivaldybės – su Rusijos Federacijos Kaliningrado sritimi. Geografinė padėtis lemia, kad per Marijampolės regioną eina pagrindiniai susisiekimo koridoriai, jungiantys Helsinkį su Varšuva ir užtikrinantys prekių judėjimą Europos Sąjungos viduje. Numatoma tolesnė tarptautinio greitkelio Via Baltica bei geležinkelio Rail Baltica plėtra, tikėtina, lems transporto (ypač krovininio) srautų didėjimą.	Toks transporto mazgas užtikrina geras galimybes vietos gyventojams susisiekti su kaimyninėmis šalimis bei palyginti greitai pasiekti antrą didžiausią Lietuvos miestą Kauną, tačiau kartu kelia eismo saugos ir gamtosauginius iššūkius. 	Marijampolės regione kelių eismo įvykiuose žuvusiųjų skaičius didesnis nei šalies vidurkis (2019 m. 1 mln. gyventojų šalyje teko 66,6 žuvusieji Marijampolės regione – 108,2 žuvusieji; 2020 m. šalyje – 63,0, Marijampolės regione – 66,7 žuvusieji).	Nors eismo įvykių, kuriuose nukentėjo žmonės, skaičius – antras mažiausias šalyje (2019 m. Marijampolės regione 1 tūkst. gyventojų siekė 0,9, kai šalyje – 1,1, 2020 m. Marijampolės regione – 0,8, šalyje – 0,9), tačiau žūstančiųjų skaičius rodo, kad eismo intensyvumas Marijampolės regiono keliuose sietinas su fatališkomis eismo įvykių baigtimis.	Vidutinio metinio paros eismo intensyvumo (VMPEI) 2021 m. duomenys Lietuvos keliuose rodo, kad Marijampolės regione didžiausias eismo intensyvumas kelyje Via Baltica. Via Baltica magistralės atkarpoje nuo Lenkijos sienos iki Kalvarijos eismo intensyvumas mažiausias (8 848 automobiliai per parą), nuo Kalvarijos iki Marijampolės – didėja (9 003 automobiliai per parą), nuo Marijampolės iki Kauno – didžiausias (svyruoja nuo 13 708 iki 17 018 automobilių per parą atskirose jo atkarpose) ir siekia eismo intensyvumo link šalies uosto Klaipėdos lygį (kelio Kaunas–Klaipėda atkarpoje mažiausias VMPEI yra 11 404). Kiti Marijampolės regiono keliai, pasižymintys dideliu intensyvumu: Marijampolė–Vilkaviškis (5 902 automobiliai per parą), Šakiai–Jurbarkas (4 503 automobiliai per parą), Vilkaviškis–Virbalis (4 454 automobiliai per parą), Šakiai–Kaunas (3 575 automobiliai per parą), Marijampolė–Prienai (3 177 automobiliai per parą), Kazlų Rūda–Marijampolė (2 726 automobiliai per parą), Vilkaviškis–Kudirkos Naumiestis (2 403 automobiliai  per parą), Vilkaviškis–Pilviškiai (2 163 automobiliai per parą), Kazlų Rūda–Kaunas (2 029 automobiliai per parą), Marijampolė–Liudvinavas (3 177 automobiliai per parą). Tai rodo, kad Via Baltica ir aplinkiniai keliai apkrauti ne tik tarptautinio transporto (ypač krovininio) srautų, bet ir Marijampolės regiono gyventojų, judančių didesnių urbanistinių centrų link. 	Pažymėtina, kad krovininio transporto eismo intensyvumas šalyje didžiausias Via Baltica atkarpoje nuo sienos su Lenkija iki Kauno, tai reiškia, kad regioną kerta itin didelę taršą lemianti magistralė. Iki pandemijos (t. y. 2019 m.) eismo intensyvumo rodikliai buvo aukštesni, dėl įvestų ribojimų pandemijos valdymui krito keleivių apyvarta beveik dvigubai, tačiau pervežamų krovinių kiekiai kasmet augo net ir pandemijos metu.	Marijampolės regiono gyventojų keliavimo įpročius iliustruoja individualių lengvųjų automobilių skaičius – Marijampolės regione jis antras didžiausias šalyje, kur 2021 m. 1 tūkst. gyventojų teko 575 automobiliai, kai Vilniaus regione – 447 automobiliai, šalyje vidutiniškai 504 automobiliai. Vidutiniškai Marijampolės regione vienam gyventojui tenkančių kelionių autobusais skaičius – antras mažiausias šalyje ir 2021 m. siekė 13, daugiausia Vilniaus regione – 234. Marijampolės regione mažėja autobusų maršrutų skaičius (2010 m. 157 maršrutai, 2021 m. – 124), o keleivių apyvartos duomenys rodo, kad didžiųjų miestų regionuose keleivių skaičius didėja, mažuosiuose regionuose – mažėja, o dėl pandemijos įvesti viešojo transporto sektoriaus ribojimai keleivių skaičių dar labiau sumažino (Vilniaus regione 2010 m. 771 004 tūkst. keleivio km, 2019 m. – 987 509 tūkst. keleivio km, 2021 m. – 583 582 tūkst. keleivio km; Marijampolės regione 2010 m. – 54 385 tūkst. keleivio km, 2019 m. – 52 088 tūkst. keleivio km, 2021 m. – 21 083 tūkst. keleivio km). 	Marijampolės regione 2021 m. kelių su patobulinta danga dalis sudaro 38 proc. ir yra didesnė nei šalies vidurkis (32 proc.). Marijampolės regione miestų gatvių tankis 2021 m. pabaigoje buvo 6 km/km2, tai didžiausias rodiklis šalyje (vidutiniškai 4 km/km2). Dviračių takų ilgis Marijampolės regione – mažiausias šalyje ir 2021 m. sudarė 48,2 km (viso šalyje – 1 543,3 km). Dviračių takų ilgis, tenkantis 1 km2, Marijampolės regione antras mažiausias šalyje – 1 km2 vidutiniškai šalyje tenka 0,024 km dviračių takų, Marijampolės regione – 0,011 km. Įvertinus didelį eismo intensyvumą ir automobilių skaičių regione, dviračių takų tinklo plėtra būtų viena iš svarbių priemonių mažinant ŠESD kiekį regione.	Poreikį sudaryti sąlygas įvairiarūšiam judumui pagrindžia Bendrojo plano sprendiniai. Kaip vienas iš urbanistiniams centrams taikytinų principų Bendrajame plane numatytas efektyvus mobilumas ir optimali susisiekimo infrastruktūra, nes numatoma „skatinti vaikščiojimo ir bevariklio transporto priemonių naudojimą ir didinti pasirinkimo galimybes, pritaikyti šiems judėjimo būdams susisiekimo infrastruktūros vystymą, užtikrinti kokybiškas ir saugias viešojo transporto paslaugas. Miesto plėtrą koncentruoti ties reikšmingais viešojo transporto srautų multimodaliniais taškais. Skatinti daugiarūšiškumą, didinti daugiarūšio transporto pasirinkimo galimybes, vystyti bevariklio transporto ir dalijimosi sprendinių infrastruktūrą. Vyriausybei bendradarbiaujant su savivaldybėmis diegti išmaniąsias technologijas (integruotas visų viešojo transporto rūšių elektroninis bilietas, elektra varomas viešasis transportas)“ (22 pastaba).	Žemas gyventojų naudojimasis viešuoju transportu bei nepakankamas dviračių takų tinklo išvystymas ir kiti rodikliai rodo, kad būtini į ekologiją ir darnų judumą orientuoti sprendimai, kurie leistų rinktis alternatyvius susisiekimo būdus, saugesnius ir patogesnius gyventojams bei sveikesnius aplinkai. 		2 priežastis. Prasta aplinkos kokybė dėl oro, vandens ir kraštovaizdžio taršos, nedarnus išteklių naudojimas bei klimato kaitos padarinių valdymas	Vienas didžiausių teršėjų šalyje – energetikos sektorius (išmeta 28,1 proc. ŠESD), taip pat pramonės sektorius (išmesta 15,3 proc. ŠESD). Marijampolės regione, ypač savivaldybėse, kuriose įsikūrusios stambios pramonės gamyklos, t. y. Kazlų Rūdos ir Marijampolės savivaldybėse, didelė oro tarša iš stacionarių taršos šaltinių. Pagal šį rodiklį Marijampolės regione šiose savivaldybėse tarša 2015–2019 m. laikotarpiu didėjo (2015 m. sudarė 2,7 proc. nuo visų teršalų išmetamų iš stacionarių taršos šaltinių šalyje, 2019 m. – 3,6 proc.), kai tuo pačiu metu vidutiniškai šalyje teršalų iš stacionarių taršos šaltinių mažėjo. Bendrai Marijampolės regione oro tarša iš stacionarių taršos šaltinių 2020–2021 m. laikotarpiu nežymiai sumažėjo ir 2021 m. sudarė beveik 3 proc. nuo visų teršalų išmetamų iš stacionarių taršos šaltinių šalyje. 1 tūkst. gyventojų tenkantis teršalų, išmestų į aplinkos orą iš stacionarių taršos šaltinių, kiekis tonomis, Marijampolės regione buvo 12,9 tonos ir tai trečias mažiausias šalyje.	Intensyvus žemės ūkis turi įtakos prastai vandens telkinių ekologinei būklei. Remiantis Aplinkos apsaugos agentūros pateikiamu Upių, ežerų ir tvenkinių ekologinės būklės žemėlapiu (23 pastaba), matyti, kad Marijampolės regione 2022 m. labai geros ekologinės būklės vandens telkinių nebuvo (tokie vandens telkiniai dominuoja Utenos regione, kuriame daugybė saugomų teritorijų), daugiausia vidutinės ekologinės būklės vandens telkinių, o kai kurie telkiniai buvo blogos ar net labai blogos ekologinės būklės.	Prie vandenų taršos prisideda tai, kad dalis nuotekų regione yra nepakankamai išvalomos. Marijampolės regione nepakankamai išvalytos nuotekos sudaro palyginti mažą dalį visų į paviršinius vandens telkinius išleidžiamų ūkio, buities ir gamybos nuotekų (0,26 proc., nepakankamai išvalytų nuotekų dalis mažesnė keturiuose regionuose), tačiau skaičiumi tai buvo 33,7 tūkst. m³. 	Marijampolės regiono gyventojų aprūpinamų geriamojo vandens tiekimo paslaugomis, dalis (24 pastaba), palyginti su visais gyventojais, yra antra mažiausia šalyje ir 2020 m. sudarė 73 proc. (šalies vidurkis – 82 proc.), šis rodiklis aukščiausias didžiųjų miestų regionuose (Vilniaus – 86 proc., Kauno – 90 proc.). 2020 m. duomenimis, Marijampolės regione gyventojų, aprūpinamų centralizuotai teikiamomis nuotekų tvarkymo paslaugomis, dalis palyginti su visais gyventojais taip pat antra mažiausia šalyje – Marijampolės regione 60 proc., šalyje 76 proc. Šių gyvybiškai svarbių paslaugų ir jų kokybės užtikrinimas kaimiškuose ir didele teritorine sklaida pasižyminčiuose regionuose sudėtingas, nes vandens tiekimo ir nuotekų tvarkymo sistemų plėtra reikalauja didelių investicijų.	2020 m. vandens paėmimo ir sunaudojimo duomenys (25 pastaba) rodo, kad vandens nuostoliai Marijampolės regione sudaro beveik 7 proc. visų šalies vandens nuostolių (nors gyventojų skaičius tesudaro 4,8 proc. šalies gyventojų, o sukuriamas BVP sudaro tik 3 proc. viso šalies BVP). Tai rodo, kad regiono vandens tiekimo infrastruktūra yra pasenusi, neekonomiška, o klimato kaitos kontekste, kai susiduriama su tokiais ekstremaliais reiškiniais kaip sausros, ir neužtikrinanti tausojančio išteklių naudojimo.	Nors Marijampolės regiono teritorijoje yra dalis Žuvinto biosferos rezervato (įtrauktas į pasaulinį UNESCO programos „Žmogus ir biosfera“ biosferos rezervatų tinklą), tačiau regione, palyginti su kitais, yra mažai saugomų teritorijų. Marijampolės regione 2022 m. miškai užima 22 proc. teritorijos ir tai mažiausias rodiklis šalyje (šalyje 33,8 proc.). Didžioji dalis Marijampolės regiono teritorijos ploto naudojama žemės ūkiui. Intensyvus žemės ūkis, monokultūrų auginimas, dideli pesticidų kiekiai kenkia dirvožemio kokybei, jį alina. Marijampolės regione nėra nacionalinių parkų, mažai kitų saugomų teritorijų. Tai lemia prastą dirvožemio bei kraštovaizdžio būklę. Lietuvos Respublikos teritorijos bendrojo plano kraštovaizdžio tvarkymą reglamentuojančiuose sprendiniuose didžioji dalis Marijampolės regiono ploto priskirta probleminiam aplinkosauginiam arealui – Sūduvos agrarinės dykros rajonui. Tai pagrindžia poreikį kraštovaizdžio būklės išsaugojimui, pusiausvyros tarp ekosistemų išsaugojimo ir ekonominės naudos suradimui.	Nepralaidžių dangų ir žaliosios infrastruktūros plotų santykis 1 500 gyv./km2 ir didesnio tankumo teritorijoje (2018–2021 m.) šalyje buvo 1,15, Marijampolės regione – 1,08, ir tai aukštesnis rodiklis nei 4-iuose regionuose (26 pastaba).	Bendrajame plane nustatyti urbanizuotų teritorijų vystymo principai pabrėžia būtinybę siekti darnaus miestų vystymo – skatinti saugias, įtraukias, prieinamas žaliąsias ir kokybiškas viešąsias erdves kaip socialinio ir ekonominio vystymosi veiksnius, darniai panaudoti jų potencialą; stiprinti ir intensyvinti visų urbanistinių centrų ekologines struktūras, projektuoti ekosistemų paslaugas, stiprinti ir kurti žaliuosius koridorius ir žaliąsias jungtis; kraštovaizdžio architektūros priemonėmis žaliąsias erdves darniai integruoti į istorinį urbanistinį kraštovaizdį, išsaugant jo vertingąsias savybes (27 pastaba).  	Atliekų tvarkymo sistema regione išplėtota, 2020 m. duomenimis, komunalinių atliekų tvarkymo paslaugos Marijampolės regione teikiamos 100 proc. gyventojų ir ūkio subjektų. Marijampolės regione atliekų, surenkamų konteineriuose, dalis yra trečia didžiausia šalyje ir 2020 m. sudarė 84,8 proc. Marijampolės regione mažiau nei vidutiniškai šalyje surenkama atliekų didelių gabaritų atliekų surinkimo aikštelėse (Marijampolės regione – 4,17 proc., šalyje – 7,24 proc.), taip pat mažesni nei vidutiniškai šalyje  kiekiai Marijampolės regione surenkama apvažiuojant atliekų turėtojus (Marijampolės regione – 2,31 proc., šalyje – 3,23 proc.), kas, atsižvelgiant į regiono specifiką – didelį gyventojų skaičių kaimo vietovėse, rodo poreikį apsvarstyti įvairesnes atliekų surinkimo priemones. Atliekų perdirbimas regione kasmet didėjo ir 2020 m. buvo antras aukščiausias šalyje (Marijampolės regione perdirbta/panaudota pakartotinai 65,23 proc. komunalinių atliekų, šalyje – 45,94 proc.). Tačiau remiantis Aplinkos apsaugos agentūros duomenimis, 2020 m. Marijampolės regione trūkstamas konteinerių, skirtų antrinėms plastiko, stiklo ir popieriaus žaliavoms surinkti skaičius, buvo didesnis nei 6 šalies regionuose. 	Remiantis Preliminaraus potvynių rizikos vertinimo atnaujinimu 2011–2018 m. (28 pastaba), Marijampolės regione yra vietovių, kuriose didelė potvynių rizika (per visą regioną tekanti Šešupės upė). Tai rodo poreikį investicijoms, skirtoms klimato kaitos ir jos pasekmių mažinimui.	Tiek oro taršos, tiek ekologinės vandens telkinių būklės, tiek kiti aplinkos kokybę apibrėžiantys rodikliai rodo, kad Marijampolės regionas susiduria su ekologiniais iššūkiais, kas klimato kaitos kontekste pagrindžia gyventojų informavimo ir sąmoningumo didinimo svarbą. Gyventojų sprendimus rūšiuoti atliekas, rinktis bevarikles transporto priemones lemia ne tik ekologinis sąmoningumas, bet ir tai, ar sudarytos sąlygos šiems pasirinkimams. Tad siekiant keisti gyventojų vartojimo, atliekų rūšiavimo, keliavimo ir kitus įpročius yra svarbu didinti ekologinį gyventojų sąmoningumą bei sudaryti sąlygas investuojant į reikiamą infrastruktūrą.	Atliktos esamos situacijos analizės rezultatai rodo, kad Lietuvoje socialiniai ir ekonominiai skirtumai tiek tarp regionų, tiek regionų viduje yra dideli, o Marijampolės regionas susiduria su socialinės atskirties, ekonominio aktyvumo, aplinkos tvarumo problemomis. 2022–2030 m. regionų plėtros programoje (29 pastaba), kuria bus prisidedama prie Nacionalinio pažangos plano 7 strateginio tikslo – tvariai ir subalansuotai vystyti Lietuvos teritoriją ir mažinti regioninę atskirtį, nustatytos regioninės plėtros problemos siejasi su Marijampolės regiono problemomis ir jų giluminėmis priežastimis.		1 lentelė. Regiono problemos ir jų giluminės priežastys, sąsajos su RPP nustatytomis pagrindinėmis regioninės plėtros problemomis	Eil. Nr.Regiono plėtros problemos Regiono plėtros problemų giluminės priežastysRegiono plėtros problemų ir jų priežasčių sąsaja su RPP nurodytomis pagrindinėmis regioninės plėtros problemomisRegioninės plėtros problemosRegiono plėtros problemų ir jų giluminių priežasčių sąsajos su pagrindinėmis regioninės plėtros problemomis paaiškinimas123451.Didelė socialinė atskirtis ir aukštas skurdo rizikos lygis1 priežastis: Socialinės paslaugos neatitinka poreikio, sąlygojamo demografinės ir socialinės situacijos	2 priežastis: Nepakankamos sąlygos sveikatinimuisi ir prasta sveikatos priežiūros paslaugų kokybė 	3 priežastis: Nepakankama švietimo paslaugų kokybė ir prieinamumasRPP 2 problema: Atskiriems regionams būdinga didesnė skurdo rizika ir socialinė atskirtisDėl Marijampolės regiono demografinės struktūros ir ekonominės situacijos aukšti skurdo ir socialinės atskirties rodikliai. Marijampolės regionas RPP išskirtas kaip vienas regionų, pasižyminčių prasčiausiais rodikliais, todėl susiduriančių ir su viešųjų paslaugų kokybės ir prieinamumo užtikrinimo iššūkiais. RPP nurodoma, kad „didėjant ekonominiams skirtumams tarp regionų, didėja ir gyventojų pajamų, skurdo rizikos ir socialinės atskirties netolygumai“. 2.Menkas regiono ekonomikos aktyvumas ir investicinis patrauklumas 1 priežastis: Investicijoms tinkamos infrastruktūros trūkumas, atotrūkis tarp darbo rinkos poreikių ir darbo jėgos kvalifikacijos	2 priežastis: Nepakankamos sąlygos gyventojų ekonominiam aktyvumui, maža ūkinių veiklų įvairovėRPP 1 problema: Skirtingas regionų ekonominio augimo potencialas ir netolygi ekonomikos plėtraRPP nurodoma, kad augant ekonominio išsivystymo netolygumams, ekonominis vystymasis lėčiausias atokesniuose, rečiau gyvenamuose regionuose, kuriuose gyventojų skaičius mažėja bei atitinkamai maža ekonominių veiklų koncentracija. RPP nurodoma, kad „didelė ekonominė nelygybė ir tolesnės plėtros kliūtys sietinos su investicijų stoka“. Taip pat RPP akcentuojama, kad „pastebimi ir dideli darbo rinkos tarpregioniniai skirtumai“, susiję su žemu išsilavinimu ir gyvenimu kaimo vietovėse. RPP identifikuotos problemos sutampa su Marijampolės regiono esamos situacijos analizės išvadomis – regione žemas investicijų lygis, menkas ekonominis aktyvumas, kas sąlygoja daugybę socialinių ekonominių sunkumų. Tai patvirtina ir RPP identifikuotas poreikis gyventojų užimtumo didinimui, ypatingą dėmesį skiriant kvalifikacijai tobulinti ir naujiems įgūdžiams formuoti, kad užimtumas taptų kokybiškesnis, lemtų didesnės pridėtinės vertės kūrimą bei didesnes darbo pajamas. 3.Nepakankamai tvarus išteklių naudojimas ir aplinka 1 priežastis: Nepakankamas eismo saugumas, didelės šiltnamio efektą sukeliančių dujų emisijos dėl nedarnaus judumo	2 priežastis: Prasta aplinkos kokybė dėl oro, vandens ir kraštovaizdžio taršos, nedarnus išteklių naudojimas bei klimato kaitos padarinių valdymasRPP 3 problema: Nepakankamai tvari aplinka, daranti neigiamą įtaką regionų patrauklumui;	RPP 2 problema: Atskiriems regionams būdinga didesnė skurdo rizika ir socialinė atskirtisMarijampolės regiono geografinė padėtis bei ekonominė situacija lemia didelę taršą dėl transporto, žemės ūkio bei gamybos, nesudarytos sąlygos ŠESD mažinimui, bei iššūkiais užtikrinant viešąsias paslaugas, tokias kaip kokybiško geriamojo vandens tiekimas. Regione nustatytos problemos ir jų priežastys siejasi su RPP identifikuotomis problemomis ir jų priežastimis – oro ir vandens kokybe, atliekų rūšiavimo bei perdirbimo, ŠESD mažinimo iššūkiais.

Funkcinės zonos, tikslinės teritorijos ir integruoto vystymo teritorijos		FUNKCINĖS ZONOS STRATEGIJA. 	Suformuota Marijampolės regiono funkcine zona apima visų regiono savivaldybių – Kalvarijos, Kazlų Rūdos, Marijampolės, Šakių rajono ir Vilkaviškio rajono, teritorijas. Remiantis 2023–2029 m. Marijampolės regiono funkcinės zonos strategija (toliau – Strategija) (30 pastaba), Marijampolės regiono savivaldybės yra susijusios esamais socialiniais ir ekonominiais ryšiais bei nustatytos prielaidos kurti naujus socialinius ir ekonominius ryšius. Tai sąlygoja bendra regiono darbo rinka, darbo jėgos pasiūla, gyventojų judėjimo ypatumai regiono viduje, ikimokyklinio amžiaus vaikų ugdymas regiono savivaldybėse, suformuota praktika teikiant visuomenės sveikatos priežiūros ir stiprinimo paslaugas regione bei istoriniai ir kultūriniai ištekliai ir ryšiai, nulemti bendro etnografinio Sūduvos (Suvalkijos) regiono identiteto. 	Marijampolės regiono funkcinės zonos savivaldybės numato veikti bendrai teikiant paslaugas, kooperuojant turimus išteklius, išnaudojant stiprybes ir taip visoje regiono teritorijoje siekiant kokybinių pokyčių: 		pritraukti investuotojus pritaikant pramonės ir komercinius sklypus ir taip sudaryti sąlygas naujų darbo vietų kūrimui visame regione; 		padidinti regiono turistinį patrauklumą ir regiono matomumą bei žinomumą išnaudojant regiono turizmo išteklius ir kartu sudaryti prielaidas didinti ūkinių veiklų įvairovę, ypač kaimiškosiose regiono teritorijose; 		padidinti visuomenės sveikatos paslaugų efektyvumą ir taip sudaryti prielaidas sveiko gyvenimo trukmės ilgėjimui.			Funkcinės zonos problemaFunkcinės zonos strategijos tikslas PROBLEMA – menkas regiono ekonomikos aktyvumas ir nepakankamas visuomenės sveikatos paslaugų efektyvumasTIKSLAS – pagerinti sąlygas investicijų pritraukimui, paskatinti regiono ekonominį augimą išnaudojant regiono turistinius išteklius bei padidinti visuomenės sveikatos paslaugų efektyvumąFunkcinės zonos silpnybės (poreikiai) ir uždaviniaiFunkcinės zonos teritorijaFunkcinės zonos uždavinio veiksmaiSilpnybė (poreikis): Padidinti regiono investicinį patrauklumą (investicijų pritraukimui tinkamų ir greitai išvystomų teritorijų trūkumas, neišvystytos bendros rinkodaros priemonės ir skaitmeninių sprendinių trūkumas)				1 uždavinys: Pagerinti sąlygas investicijų pritraukimuiNumatoma Marijampolės, Vilkaviškio ir Šakių rajonų savivaldybėse vykdyti investicinius veiksmus, kuriais bus šalinami investicijų pritraukimui reikiamos infrastruktūros trūkumai ir didinamas viešosios paslaugos efektyvumas. Atsižvelgiant į regiono dydį, kompaktiškumą numatoma vykdyti neinvesticinius veiksmus – regiono investicinio potencialo pristatymas ir investuotojų pritraukimo veiklų vykdymas regiono savivaldybėms bendradarbiaujant ir užtikrinant bendrą paslaugų teikimą.Silpnybė (poreikis): Geriau išnaudoti regiono turizmo potencialą (lankymui pritaikytų turizmo objektų trūkumas, neišvystytos bendros rinkodaros priemonės ir skaitmeninių sprendinių trūkumas)				2 uždavinys: Paskatinti regiono ekonominį augimą išnaudojant regiono turistinius ištekliusNumatoma Kalvarijos, Kazlų Rūdos, Marijampolės, Vilkaviškio rajono ir Šakių rajono savivaldybėse vykdyti investicinius veiksmus, kuriais gamtos ir kultūros objektai bus pritaikyti lankymui bei didinamas viešosios paslaugos efektyvumas, o vykdant neinvesticinius veiksmus numatoma įtvirtinti regiono turizmo informacijos centrų bendradarbiavimą, formuoti regioninius turizmo maršrutus, vykdyti marketingo ir kitas viešinimo veiklas pristatant Marijampolės regioną ir užtikrinant bendrą paslaugų teikimą.Silpnybė (poreikis): Nepakankamas visuomenės sveikatos paslaugų efektyvumas				3 uždavinys: Padidinti visuomenės sveikatos paslaugų efektyvumąNumatoma vykdyti investicinį veiksmą, teikiant visuomenės sveikatos priežiūros ir stiprinimo paslaugos regione. Paslaugos būtų teikiamos pasinaudojant jau suformuota praktika ir bendradarbiaujant dviem savivaldybėms – Kalvarijos ir Marijampolės (bendradarbiaujama 2010 m. balandžio 9 d. sutarties Nr. TS-12 „Marijampolės ir Kalvarijos savivaldybių bendradarbiavimo sutartis dėl visuomenės sveikatos priežiūros paslaugų teikimo“ pagrindu) ir užtikrinant bendrą paslaugų teikimą.
	Šių intervencijų tikslingumą patvirtina Bendrojo plano nuostatos – Bendrajame plane numatoma, kad siekiant regionų gyvybingumo ir sudaryti prielaidas naujoms plėtros tendencijoms vystytis, panaudoti turimus išteklius, regionuose numatoma formuoti partnerysčių grupes numatytu plėtros prioritetų pagrindu. Išskirtoje Pietų Lietuvos partnerysčių grupėje, apimančioje Kauną, Marijampolę ir Alytų ir jų įtakos zonoje esančius lokalius centrus, susietus funkciniais ryšiais (31 pastaba), vyraujantys ištekliai – rekreaciniai, bioprodukcinio ūkio, pramonės ir ekonominiai, paslaugų infrastruktūros, kultūriniai, multimodalumo, o plėtros prioritetas – aukštos technologijos, pramonė, logistika, rekreacija (32 pastaba).		TVARIOS MIESTO PLĖTROS STRATEGIJA.	Marijampolės regiono tolygiam vystymui užtikrinti, svarbus ir regiono centro – Marijampolės miesto – potencialo didinimas. Parengtoje 2023–2029 m. Marijampolės miesto tvarios plėtros strategijoje (33 pastaba) nustatyta, kad Marijampolės miesto patrauklumas gyventi yra nepakankamas. To priežastys – nepakankamas viešųjų švietimo, sveikatinimo ir socialinių paslaugų prieinamumas, nesukurtos galimybės visoms gyventojų grupėms naudotis tvaria, sveika ir patogia miesto centrinės dalies aplinka, nesukurtos prielaidos darniam judumui mieste bei išnaudoti miesto investicinį potencialą.		2023–2029 m. Marijampolės miesto tvarios plėtros strategijos problemos ir poreikiai2023–2029 m. Marijampolės miesto tvarios plėtros strategijos 	tikslas ir uždaviniaiPROBLEMA – nepakankamas Marijampolės miesto patrauklumas gyventiTIKSLAS – padidinti Marijampolės miesto patrauklumą gyventiFunkcinės zonos silpnybės (poreiki) ir uždaviniaiFunkcinės zonos teritorijaFunkcinės zonos uždavinio veiksmaiSilpnybės (poreikiai): 	1) nepakankamas viešųjų švietimo, sveikatinimo ir socialinių paslaugų prieinamumas;	2) nesukurtos galimybės visoms gyventojų grupėms naudotis tvaria, sveika ir patogia miesto centrinės dalies aplinka1 uždavinys: pagerinti viešųjų švietimo, sveikatinimo ir socialinių paslaugų prieinamumąSilpnybė (poreikis): 	nesukurtos prielaidos darniam judumui mieste2 uždavinys: kurti prielaidas darniam judumui ir tvariai miesto aplinkaiSilpnybė (poreikis): 	nesukurtos prielaidos išnaudoti miesto investicinį potencialą3 uždavinys: kurti prielaidas didinti miesto investicinį potencialą
	Siekiant aukščiau išvardintų uždavinių 2023–2029 m. Marijampolės miesto tvarios plėtros strategijoje numatyta įgyvendinti 19 veiksmų, kurie apims investicijas į ikimokyklinio ir bendrojo ugdymo bei neformaliojo švietimo įstaigų paslaugų efektyvesnį teikimą ir plėtrą, socialinių paslaugų efektyvumo didinimą, darnaus judumo priemonių įgyvendinimą, gyvenamosios aplinkos kokybės gerinimą bei investicijų pritraukimui reikiamos infrastruktūros sukūrimą. 	2023–2029 m. Marijampolės miesto tvarios plėtros strategija dera ir su Marijampolės regiono funkcinės zonos strategija – bus prisidedama sprendžiant tas pačias regiono problemas ir šalinant jų priežastis – tai padės pasiekti geresnį sinerginį efektą.						
Regiono stiprybių, silpnybių, galimybių ir grėsmių (toliau – SSGG) analizė			1 problema. DIDELĖ SOCIALINĖ ATSKIRTIS IR AUKŠTAS SKURDO RIZIKOS LYGIS					Regione sukurtas ir funkcionuojantis  socialinių, sveikatos ir švietimo paslaugų tinklas teikia bazines paslaugas, tačiau jų kokybė turi būti gerinama bei derėti su šiandienos iššūkiais. Dėl prastos Marijampolės regiono demografinės situacijos auga ir keičiasi socialinių ir sveikatos priežiūros paslaugų poreikis, tad reikalinga jas pritaikyti esamai situacijai. Geresnė pažeidžiamų visuomenės grupių integracija į visuomenę, švietimą bei darbo rinką lemtų mažėjantį išteklių poreikį, mažintų socialinę atskirtį bei didintų regiono potencialą. Švietimo paslaugų prieinamumo didinimas ir kokybės gerinimas  prisidėtų prie regiono gyventojų socialinės atskirties mažinimo bei jų galimybių didinimo. Neužtikrinus socialinių, švietimo, sveikatos paslaugų kokybės, regione toliau didėtų socialinė atskirtis, mažėtų regiono patrauklumas gyventi ir taip dar labiau didėtų skirtumai tarp didžiųjų miestų ir likusių šalies regionų, esamos problemos gilėtų.											2 problema. MENKAS REGIONO EKONOMIKOS AKTYVUMAS IR INVESTICINIS PATRAUKLUMAS					Menką regiono ekonominį aktyvumą rodo maža ūkinių veiklų įvairovė, žemas darbo jėgos aktyvumo lygis (ši problema ypač aktuali kaimiškosiose vietovėse). Šiam trūkumui pašalinti būtina sudaryti sąlygas įvairesnei ūkinei veiklai, išnaudojant regiono potencialą (pvz., turizmo srityje). Mažos tiesioginės užsienio investicijos rodo nepakankamas regiono galimybes pritraukti investuotojus, kurį lemia pramonės paskirties sklypų su įrengta reikiama infrastruktūra, trūkumas bei atotrūkis tarp darbo rinkos poreikių ir darbo jėgos kvalifikacijos. Regione veikiančių profesinio ir aukštojo mokslo įstaigų potencialo panaudojimas padėtų spręsti darbo rinkos poreikių ir darbo jėgos kvalifikacijos atitikties problematiką. Regiono ekonominę situaciją pagerinti būtų galima išnaudojant vietos potencialą – geografinė padėtis, išvystyta susisiekimo infrastruktūra ir sėkminga Marijampolės LEZ patirtis.														3 problema. NEPAKANKAMAI TVARUS IŠTEKLIŲ NAUDOJIMAS IR APLINKA					Efektyviau išnaudojant sukurtą ir turimą vandens tiekimo ir nuotekų tvarkymo sistemą būtų galima mažinti neigiamą taršos įtaką gyventojų sveikatai ir aplinkai bei prisidėti prie racionalesnio ir tausojančio išteklių naudojimo. Sudarius sąlygas darnesniam ir saugesniam judumui mažėtų ŠESD emisijos ir eismo įvykių pasekmės. Atliekų surinkimo, rūšiavimo ir perdirbimo infrastruktūros išplėtimas ir pagerinimas sudarytų sąlygas tausojančiam išteklių naudojimui. Gerinant kraštovaizdžio būklę bei didinant žaliosios infrastruktūros plotus būtų užtikrinama sveikesnė ir saugesnė aplinka ne tik dabar, bet ir kartoms ateityje.	


Pastabos:
.	Šaltinis: Valstybės duomenų agentūra, https://osp.stat.gov.lt/lietuvos-regionai-2020/lietuvos-apskritys/marijampoles;
.	Šaltinis: Socialinės apsaugos ir darbo ministerija, https://socmin.lrv.lt/uploads/socmin/documents/files/pdf/SP%20TYRIMO%20ATASKAITA_2021.pdf; 
.	Patvirtintas Lietuvos Respublikos Vyriausybės 2021 m. rugsėjo 29 d. nutarimu Nr. 789 „Dėl Lietuvos Respublikos teritorijos bendrojo plano patvirtinimo“;
.	Bendrojo plano tekstinės dalies 142 p.;
.	Bendrojo plano tekstinės dalies 200 p.;
.	Šaltinis: VšĮ Investuok Lietuvoje 2021-09-06 raštas Nr. 2021-661-S „Dėl regiono pasirengimo pritraukti investicijas“;
.	Bendrojo plano brėžiniai „Regionai 2030“ bei „Kompleksinė infrastruktūra ir teritorijų rezervavimas valstybės poreikiams“;
.	Bendrojo plano tekstinės dalies 244-245 p.;
.	Bendrojo plano tekstinės dalies 2 priedas „Valstybei strategiškai svarbūs projektai ir jų objektai (LR BP koncepcijoje įvardinti kaip „Lietuvos Strateginiai objektai“), planuojami įgyvendinti iki 2030 m. (brėž. Kompleksinė infrastruktūra ir teritorijų rezervavimas valstybės poreikiams)“;
.	Bendrojo plano tekstinės dalies 118 p.;
.	Šaltinis: Užimtumo tarnyba prie Socialinės apsaugos ir darbo ministerijos;
.	Šaltinis: 2022-08-11 SODROS atviri įmonių duomenys;
.	Šaltinis: VšĮ Investuok Lietuvoje 2021-09-06 raštas Nr. 2021-661-S „Dėl regiono pasirengimo pritraukti investicijas“;
.	Bendrojo plano tekstinės dalies 141 p.;
.	Darbo jėgos aktyvumo lygis – rodiklis, išreiškiamas pasirinktos amžiaus grupės darbo jėgos ir to paties amžiaus visų gyventojų santykiu (Valstybės duomenų agentūra);
.	Bendrojo plano konkretizuotų sprendinių brėžinys „Kultūros politika ir rekreacija“; 
.	Bendrojo plano tekstinės dalies 538 p.;
.	Šaltinis: Lietuvos automobilių kelių direkcija https://maps.eismoinfo.lt/portal/apps/sites/#/npp/pages/intensity;
.	Šaltinis: Europos aplinkos agentūra, Air Quality Health Risk Assessments (NUTS) https://discomap.eea.europa.eu/App/AirQualityHRANUTS/index.html?EUCountries=Yes&UrbanisationDegree=All%20Areas%20(incl.unclassified)&Year=2020&ScenarioDescription=WHO_2021_AQG_Scen_Base&AirPollutant=PM2.5; 
.	Šaltiniai: Aplinkos ministerija, https://am.lrv.lt/lt/veiklos-sritys-1/klimato-kaita/sesd-apskaitos-ir-prognoziu-ataskaitos-nacionaliniai-pranesimai;
.	Šaltinis: Vidaus reikalų ministerija, https://nrp.vrm.lt/lt/regionu-pletros-programu-ir-planu-rengimas/regionu-pletros-programos-rodikliai/268; 
.	Bendrojo plano tekstinės dalies 66.3 p.;
.	Šaltinis: Upių, ežerų ir tvenkinių ekologinės būklės žemėlapis, https://www.arcgis.com/apps/PublicInformation/index.html?appid=7c30964d89f442a684ea5f99f8b8c8b6;
.	Šaltinis: Vidaus reikalų ministerija, https://nrp.vrm.lt/lt/regionu-pletros-programu-ir-planu-rengimas/regionu-pletros-programos-rodikliai/268; 
.	Šaltinis: Aplinkos apsaugos agentūra, https://aaa.lrv.lt/lt/veiklos-sritys/vanduo/vandens-paemimas-ir-naudojimas/vandens-naudojimo-apskaitos-duomenys; 
.	Šaltinis: Vidaus reikalų ministerija, https://nrp.vrm.lt/lt/regionu-pletros-programu-ir-planu-rengimas/regionu-pletros-programos-rodikliai/268;
.	Bendrojo plano tekstinės dalies 66.7 p.;
.	Šaltinis: https://vanduo.old.gamta.lt/files/Preliminary_flood_risk_assessment_2011_2018.pdf;
.	Patvirtinta Lietuvos Respublikos Vyriausybės 2022 m. birželio 29 d. nutarimu Nr. 713 „Dėl 2022–2030 metų regionų plėtros programos patvirtinimo“;
.	Patvirtinta:
)	Kalvarijos savivaldybės tarybos 2024 m. kovo 15 d. sprendimu Nr. T-54 „Dėl 2023–2029 m. Marijampolės regiono funkcinės zonos strategijos tvirtinimo“;
)	Kazlų Rūdos savivaldybės tarybos 2024 m. kovo 25 d. sprendimu Nr. TS-63 „Dėl 2023–2029 m. Marijampolės regiono funkcinės zonos strategijos patvirtinimo“;
)	Marijampolės savivaldybės tarybos 2024 m. kovo 25 d. sprendimu Nr. 1-108 „Dėl 2023–2029 m. Marijampolės regiono funkcinės zonos strategijos patvirtinimo“;
)	Šakių rajono savivaldybės tarybos 2024 m. kovo 15 d. sprendimu Nr. T-97 „Dėl 2023–2029 m. Marijampolės regiono funkcinės zonos strategijos patvirtinimo“;
)	Vilkaviškio rajono savivaldybės tarybos 2024 m. vasario 23 d. sprendimu Nr. B-TS-316 „Dėl 2023–2029 m. Marijampolės regiono funkcinės zonos strategijos tvirtinimo“.
.	Bendrojo plano tekstinės dalies 113 p.;
.	Bendrojo plano tekstinės dalies 30.2 p.;
.	2023–2029 m. Marijampolės miesto tvarios plėtros strategija, patvirtinta Marijampolės savivaldybės tarybos 2024 m. balandžio 29 d. sprendimu Nr. 1-155 „Dėl 2023–2029 m. Marijampolės miesto tvarios plėtros strategijos patvirtinimo“.

INFORMACIJOS ŠALTINIŲ, KURIAIS REMTASI ATLIEKANT ESAMOS SITUACIJOS ANALIZĘ, SĄRAŠAS


.	Oficialiosios statistikos portalo rodiklių duomenų bazė, https://osp.stat.gov.lt/statistiniu-rodikliu-analize#/;
.	Aplinkos apsaugos agentūra, Preliminaraus potvynių rizikos vertinimo atnaujinimas 2011–2018 m. https://vanduo.old.gamta.lt/files/Preliminary_flood_risk_assessment_2011_2018.pdf;
.	Aplinkos apsaugos agentūra, 2020 m. vandens paėmimo ir sunaudojimo duomenys: https://aaa.lrv.lt/lt/veiklos-sritys/vanduo/vandens-paemimas-ir-naudojimas/vandens-naudojimo-apskaitos-duomenys;
.	Aplinkos apsaugos agentūra, 2022 m. nacionalinė šiltnamio efektą sukeliančių dujų apskaitos ataskaita,  https://aaa.lrv.lt/uploads/aaa/documents/files/tendencijos%202022.pdf; 
.	Aplinkos apsaugos agentūra, Apibendrinta informacija apie komunalinių atliekų tvarkymo sistemas Lietuvos savivaldybėse 2020 metais, https://aaa.lrv.lt/lt/veiklos-sritys/atliekos/atlieku-apskaita/informacija-apie-komunaliniu-atlieku-tvarkymo-sistemas-lietuvos-savivaldybese; 
.	Upių, ežerų ir tvenkinių ekologinės būklės žemėlapis, https://www.arcgis.com/apps/publicinformation/index.html?appid=7c30964d89f442a684ea5f99f8b8c8b6;
.	Lietuvos Respublikos vidaus reikalų ministerija, regionų plėtros programos rodikliai, https://nrp.vrm.lt/lt/regionu-pletros-planu-rengimas/regionu-pletros-programos-rodikliai/268
.	Lietuvos automobilių kelių direkcija, vidutinio metinio paros eismo intensyvumo duomenys, https://maps.eismoinfo.lt/portal/apps/sites/#/npp/pages/intensity;
.	Europos aplinkos agentūra, Air Quality Health Risk Assessments (NUTS): https://discomap.eea.europa.eu/App/AirQualityHRANUTS/index.html?EUCountries=Yes&UrbanisationDegree=All%20Areas%20(incl.unclassified)&Year=2020&ScenarioDescription=WHO_2021_AQG_Scen_Base&AirPollutant=PM2.5;
.	Aplinkos ministerija,  https://am.lrv.lt/lt/veiklos-sritys-1/klimato-kaita/sesd-apskaitos-ir-prognoziu-ataskaitos-nacionaliniai-pranesimai;
.	Užimtumo tarnyba prie Socialinės apsaugos ir darbo ministerijos, Statistiniai rodikliai, https://uzt.lt/darbo-rinka/statistiniai-rodikliai/88; 
.	SODROS atviri įmonių duomenys, https://atvira.sodra.lt/imones/paieska/index.html;
.	Socialinės apsaugos ir darbo ministerija, Tyrimo „socialinių paslaugų teikimas ir jų atitiktis gyventojų poreikiams savivaldybėse” ataskaita, https://socmin.lrv.lt/uploads/socmin/documents/files/pdf/SP%20TYRIMO%20ATASKAITA_2021.pdf; 
.	Socialinės apsaugos ir darbo ministerija, Socialinės paramos veiksmingumo stebėsena, https://qlik-public.socmin.lt/sense/app/3b7d2f59-5a02-4f21-87aa-e92332d457d7/sheet/1d7e5e82-45e7-492a-b45a-de4253c68da4/state/analysis; 
.	 Lietuvos Respublikos teritorijos bendrasis planas, patvirtintas Lietuvos Respublikos Vyriausybės 2021 m. rugsėjo 29 d. nutarimu Nr. 789 „Dėl Lietuvos Respublikos teritorijos bendrojo plano patvirtinimo“;
.	Švietimo valdymo informacinė sistema, https://www.svis.smm.lt/; https://rsvis3.emokykla.lt/cognos/bi/?perspective=home
.	Nacionalinė švietimo agentūra, https://www.nsa.smm.lt/;
.	Saugomų teritorijų valstybės kadastras, https://stvk.lt/map/; 
.	2022-2030 m. regionų plėtros programa, patvirtinta Lietuvos Respublikos Vyriausybės 2022 m. birželio 29 d. nutarimu Nr. 713 „Dėl 2022–2030 metų regionų plėtros programos patvirtinimo“;
.	Kultūros vertybių registras, https://kvr.kpd.lt/. 

__________________________

1 problema. DIDELE SOCIALINE ATSKIRTIS IR AUKSTAS SKURDO RIZIKOS LYGIS

Stiprybés

Galimybés

Isvystytas Svietimo, socialiniy paslaugy, sveikatos
priezitiros ir visuomenés sveikatos jstaigy tinklas uztikrina
baziniy paslaugy teikima;

Mazéjantis istekliy poreikis (mazéjantis socialinés rizikos
Seimy skai¢ius ir socialiniy pasalpy gavéjy skaicius).

Technologiné pazanga sveikatos ir Svietimo srityse;
Didesnis démesys nejgaliyjy integracija j visuomeng,
darbo rinkg nacionaliniu ir tarptautiniu mastu;
Ilgéjanti sveiko gyvenimo trukmé.

Silpnybés

Nepalanki demografiné struktlira (senéjimas, gyventojy
skaiGiaus mazéjimas);

Prasti i8silavinimo rodikliai;

Auksti sergamumo ir nejgalumo rodikliai;

Didelé socialiné atskirtis (pasalpy gavéjy skaicius, nejgaliyjy
skaicius).

Grésmés

Didéjantys socialiniai ekonominiai skirtumai tarp 3alies
regiony;

Didéjantis socialiniy ir sveikatos priezifiros paslaugy poreikis
dél ilgéjancios gyvenimo trukmés;

Didéjanti atskirtis ir ribotos galimybés dél nevienody
galimybiy gauti aukstos kokybés 3$vietimo paslaugas ir
i8silavinima.

2 problema. MENKAS REGIONO EKONOMIKOS AKTYVUMAS IR INVESTICINIS PATRAUKLUMAS

Stiprybés

Regione veikiantios LEZ sékminga patirtis pritraukiant

investuotojus;

Regione veikiancios profesinio ir aukStojo mokslo

istaigos;

Neisnaudotas potencialas ir iStekliai tkiniy veikly

ivairovés didinimui.

Galimybés

Geografiné  padétis  lemia
pasiekiamuma;
Geréjanti logistiné situacija.

logistinj

patoguma,

Silpnybés

Maza tkiniy veikly jvairové, zemas ekonominis aktyvumas,
ypa¢ kaimo vietovése;

Zemi investicijy rodikliai;

Zemos regiono gyventojy pajamos, DU, darbo jégos
aktyvumas;

Pramoninés, komercinés paskirties teritorijose nejrengta
investicijy pritraukimui reikiama infrastruktira;

Darbo jégos kvalifikacija regione netenkina darbo rinkos
poreikiy;

Grésmés

Geopolitiniai  veiksniai (maZéjantis investicinis 3alies
patrauklumas dél Salies geografinés padéties ir kylanCiy
saugumo grésmit);

Infliacija, iStekliy brangimas maZina Salies patraukluma.

3 problema. NEPAKANKAMAI TVARUS ISTEKLIU NAUDOJIMAS IR APLINKA

Stiprybés Silpnybés

e Gerai iSvystyta transporto infrastruktiira; o Dideli SESD i$metimai dél nepakankamy salygy naudotis

e Sukurta ir ple¢iama centralizuoto vandens tiekimo ir bevariklémis transporto priemonémis, vieduoju transportu;

nuoteky tvarkymo sistema; e Aukstas ziistan¢iyjy skaicius keliuose;

e I3vystyta komunaliniy atlieky tvarkymo sistema. e Neracionalus iStekliy naudojimas — vandens nuostoliai,
nepakankamas nuoteky i$valymas, atlieky riiSiavimas,
perdirbimas ir pakartotinis panaudojimas;

o Prasta krastovaizdzio biklé.
Galimybés Grésmés
e Atsinaujinanciy iStekliy naudojimo galimybés; e Gamtiniy iStekliy trikumas ateityje, brangimas;
e Valstybinés intervencijos, skatinancios ekologiskesniy e Neigiama ilgalaiké tarSos jtaka gyventojy sveikatai,
transporto  priemoniy jsigijima, vieSojo transporto dirvozemiui, ekosistemoms;
naudojima ir privaiy automobiliy naudojimo e Daznéjantys ekstremaliis klimato reiskiniai
mazinima;

o Didesnis gyventojy ekologinis sgmoningumas.




